PM Thailand sedia tamatkan darurat di Bangkok

BANGKOK, 5 Rabiulawal 1442H, Khamis – Perdana Menteri Thailand Prayuth Chan o-cha berkata beliau bersedia menarik balik perintah darurat yang dikenakan keatas bandar raya Bangkok pada hari Khamis lepas, sebagai usaha bagi menamatkan tunjuk perasaan di bandar raya itu.

Prayuth yang juga Menteri Pertahanan Thailand berkata beliau bersedia membuka langkah pertama ke arah usaha meredakan keadaan.

“Saya sedang membuat persediaan untuk menamatkan perintah darurat di Bangkok, dan akan melakukannya dengan pantas sekiranya tiada lagi insiden ganas,” katanya dalam satu pengumuman khas yang disiarkan televisyen Thailand.

Khamis lepas Prayuth mengumumkan perintah ‘Situasi Darurat yang Serius di Bangkok’ yang mengharamkan perhimpunan lebih daripada lima orang, berkuat kuasa mulai pukul 4.00 pagi hari berkenaan dalam usaha menamatkan tunjuk perasaan jalanan anjuran kumpulan pelajar.

Selain itu beliau turut menyekat penerbitan berita dan perkhidmatan pesanan dalam talian yang dirasakan beliau boleh menjejaskan keselamatan negara atau menyebarkan maklumat palsu.

Bagaimanapun tindakan itu menyebabkan lebih banyak demonstrasi oleh ribuan penunjuk perasaan muncul setiap hari di kota raya itu.

Sementara itu Prayuth berkata satu-satunya jalan bagi mencapai penyelesaian yang terbaik terhadap masalah yang dihadapi adalah dengan meningkatkan perbincangan bersama secara aman, menghormati kedaulatan undang-undang, dan membenarkan kehendak rakyat disuarakan menerusi parlimen.

“Penunjuk perasaan perlu membuatkan pandangan dan suara mereka didengar. Sekarang adalah masanya bagi mereka menjadikan pandangan mereka diselaras dengan lain-lain segmen masyarakat Thailand, menerusi perwakilan mereka di parlimen,” katanya.

Semalam kabinet Thailand bersetuju untuk mengadakan sesi persidangan khas parlimen pada 26 dan 27 Oktober ini.

Sementara itu ribuan penunjuk perasaan berhimpun di Victory Monument pada pukul 4.00 petang (waktu tempatan) sebelum berarak ke Government House.

Walaupun pihak berkuasa meletakkan pelbagai halangan sepanjang jalan, penunjuk perasaan tetap meneruskan perarakan mereka sehingga ke perkarangan Government House pada kira-kira pukul 8.15 malam, sebelum bersurai kira-kira sejam kemudian, selepas menyerahkan surat peletakan jawatan buat Prayuth yang disampaikan kepada Ketua Bangkok Metropolitan Police Chief, Pol Lt Jen Phukphong Phongpetra.

Penunjuk perasaan berkata satu lagi tunjuk perasaan akan diadakan sekiranya tuntutan mereka tidak dipenuhi dalam tempoh tiga hari. – Bernama


COVID-19: Penularan wabak di Gaza pada tahap sensitif

BAITULMAQDIS, 15 Muharram 1442H, Khamis – Kementerian Kesihatan Semenanjung Gaza mengumumkan mengesan kes baharu COVID-19 di Gaza dalam tempoh 24 jam terakhir.

Menurut kementerian, jumlah jangkitan aktif ketika ini adalah sebanyak 402 kes, menjadikannya tertinggi sejak wabak itu melanda wilayah berkenaan.

Kementerian Kesihatan dan pihak keselamatan terus bertindak mengenakan perintah berkurung di beberapa bangunan, selain mengarahkan individu di kawasan terbabit untuk dikuarantin bagi mengelakkan penularan wabak.

Kementerian pada Selasa menerima alat peranti bagi 20,000 penduduk mengadakan ujian saringan berharga AS$150,000 – disokong oleh Jawantankuasa Qatar untuk pembangunan semula Gaza.

Kementerian berkata, penularan wabak ketika ini adalah pada tahap sensitif, yang memerlukan jumlah pergerakan terhad dan dengan langkah pencegahan yang ketat. – Agensi


2 tahun ditutup, Australia buka sempadan kepada pelancong

SYDNEY, 5 Rejab 1443H, Isnin – Australia akan membuka semula sempadan negara kepada pelancong mulai 21 Februari – sekali gus menamatkan beberapa sekatan perjalanan yang paling ketat dan lama berlaku di dunia.

Perdana Menteri, Scott Morrison berkata, sudah hampir dua tahun sejak kerajaan mengambil keputusan untuk menutup sempadan ke Australia.

“Sempadan akan dibuka semula kepada semua pemegang visa pada 21 Februari tahun ini,” katanya sambil mengalu-alukan kepulangan rakyat yang telah menerima dos lengkap vaksin COVID-19 ke Australia.

Sempadan Australia ditutup pada Mac 2020 dengan harapan dapat melindungi pulau benua itu daripada wabak global yang semakin meningkat.

Sejak itu, warga Australia dilarang keluar dan hanya segelintir pelawat diberikan pengecualian untuk masuk.

Peraturan itu menyebabkan rakyat terkandas di luar negara, menghancurkan industri pelancongan berbilion dolar dan sering menimbulkan perdebatan hangat mengenai status Australia sebagai negara moden, terbuka serta berpandangan ke luar.

Menurut Dewan Perniagaan dan Industri Australia, setiap bulan penutupan sempadan menyebabkan perniagaan menelan belanja sebanyak AS$2.6 bilion.

Dalam beberapa bulan belakangan ini, peraturan itu dilonggarkan secara beransur-ansur untuk warga Australia, pemegang pas jangka panjang dan pelajar.

Keputusan terkini akan menyaksikan hampir semua sekatan yang ada ditarik balik.

Difahamkan, hanya segelintir negara yang masih ditutup kepada pelancong antaranya Jepun, China, New Zealand dan beberapa negara Pulau Pasifik. – Agensi


Keluarga Malaysia mampu bawa negara berdaya saing

KUALA LUMPUR, 8 Rabiulakhir 1443H, Sabtu – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah negara akan terus berdaya saing dan mencapai kemajuan yang lebih tinggi jika konsep Keluarga Malaysia yang inklusif dan adil digabungkan dengan semangat sebuah keluarga.

Seri Paduka bertitah semangat Keluarga Malaysia juga boleh membawa kepada penyatuan dalam sebuah negara seperti Malaysia, yang mempunyai beraneka kepelbagaian.

“Inisiatif Keluarga Malaysia yang diperkenalkan kerajaan baru-baru ini amat menarik perhatian beta. Benar bagai dikata, kita semua adalah diibaratkan sebagai sebuah keluarga,” titah Al-Sultan Abdullah pada Istiadat Sambutan Ulang Tahun Hari Keputeraan Rasmi Seri Paduka Baginda Yang Di-Pertuan Agong Tahun 2021 di Istana Negara di sini, hari ini.

Sehubungan itu, Al-Sultan Abdullah bertitah pelaksanaan semua program di bawah konsep Keluarga Malaysia hendaklah diteliti, diperhalusi dan ditambah baik dari semasa ke semasa.

“Pandangan serta cadangan rakyat beta juga hendaklah diterima oleh agensi pelaksana dengan hati yang terbuka dan jiwa yang besar,” titah Seri Paduka.

Turut berangkat Raja Permaisuri Agong Tunku Hajah Azizah Aminah Maimunah Iskandariah.

Hari Keputeraan Rasmi Yang di-Pertuan Agong disambut pada 7 Jun lepas, namun tiada istiadat sambutan diadakan berikutan penularan COVID-19.

Idea Keluarga Malaysia yang bertunjangkan nilai keterangkuman, kebersamaan dan kesyukuran diperkenalkan Perdana Menteri Datuk Seri Ismail Sabri Yaakob menerusi ucapan sulungnya, selepas dilantik sebagai Perdana Menteri Kesembilan dan membentuk kerajaan baharu pada Ogos lepas.

Al-Sultan Abdullah juga menyambut baik Bajet 2022 bertemakan ‘Keluarga Malaysia; Makmur Sejahtera’ yang dibentangkan Menteri Kewangan Tengku Datuk Seri Zafrul Tengku Abdul Aziz pada 29 Okt lepas selain menzahirkan penghargaan terhadap Rancangan Malaysia ke-12 yang diluluskan dengan penyertaan Ahli Parlimen secara bersama.

“Harapan beta peruntukan belanjawan kerajaan hendaklah diurus tadbir dengan penuh ketelitian agar dapat memberi impak optimum kepada negara, khususnya dalam usaha membasmi kemiskinan dan meningkatkan sosioekonomi serta taraf hidup rakyat beta,” titah Al-Sultan Abdullah.

Seri Paduka juga bertitah negara terus mencatatkan prestasi pertumbuhan ekonomi yang semakin baik dengan perkembangan ekonomi 7.1 peratus pada separuh pertama tahun 2021 sekali gus menunjukkan Malaysia berada di landasan betul dalam fasa pemulihan ekonomi.

“Prestasi baik ini hendaklah diteruskan, pada masa sama kerajaan juga perlu terus meneroka strategi baharu yang berinovatif dan merangka bidang pertumbuhan baharu bagi mencapai matlamat pembangunan lestari,” titah Seri Paduka.

Yang di-Pertuan Agong dalam pada itu menitahkan kerajaan supaya segera merangka strategi dan pendekatan yang lebih berkesan untuk menangani isu kerugian sebagaimana dalam Laporan Ketua Audit Negara Tahun 2020 yang diterbitkan baru-baru ini.

“Kerajaan perlu segera merangka strategi dan pendekatan yang lebih berkesan untuk menangani perkara itu agar ia tidak berulang lagi,” titah Seri Paduka.

Al-Sultan Abdullah juga menzahirkan sembah junjungan kasih kepada Raja-Raja Melayu atas kepercayaan dan sokongan yang diberikan kepada Seri Paduka sebagai Yang di-Pertuan Agong ke-16.

Seri Paduka turut menzahirkan terima kasih kepada Perdana Menteri, kerajaan, anggota pentadbiran, penjawat awam, anggota pasukan keselamatan, sektor swasta dan badan bukan kerajaan serta rakyat yang bertungkus lumus dengan cara masing-masing dalam memartabatkan negara.

“Beta dan Raja Permaisuri Agong mengucapkan terima kasih kepada seluruh rakyat atas sembah ucapan tahniah dan doa bersempena Hari Keputeraan rasmi beta,” titah Seri Paduka yang turut berdoa supaya Malaysia terus dilimpahi keamanan, kemakmuran serta dijauhi daripada bencana dan wabak khususnya COVID-19. – Bernama


Ekonomi Bumiputera masih jauh ketinggalan, kadar kemiskinan tinggi

BANGI, 16 Safar 1442H, Ahad – Sekiranya dilihat daripada pelbagai dimensi aspek pembangunan, tidak boleh dinafikan ekonomi Bumiputera secara relatifnya masih lagi jauh ketinggalan.

Bahkan aspek kemiskinan, jelas Bumiputera masih mencatatkan kadar kemiskinan yang tinggi berbanding kelompok lain – sebanyak 7.2 peratus pada 2019, manakala kaum Cina pada tahap 1.4 peratus dan India pada 4.8 peratus masing-masing.

Dari segi ketidakseimbangan pendapatan dan harta juga, kita dapat melihat trend kesenjangan yang agak ketara antara kaum, kata Timbalan Pengarah Institut Dasar Ekonomi dan Kewangan, Universiti Utara Malaysia (UUM), Prof Madya Dr Irwan Shah Zainal Abidin.

Bagi Bumiputera, jurang sesama Bumiputera juga mengalami trend membimbangkan, erti kata lain, kedua-dua bentuk ketidakseimbangan, iaitu yang berbentuk menegak dan mendatar perlu diambil perhatian.

Manakala, aspek pengangguran, Bumiputera mencatatkan kadar yang agak tinggi iaitu 3.7 peratus pada 2019, berbanding di peringkat nasional, iaitu pada 3.3 peratus.

“Jika diteliti pengangguran golongan muda, yang mana tahapnya adalah tiga kali ganda daripada kadar purata nasional, golongan Bumiputera juga antara teramai,” katanya menerusi artikel yang disiarkan Berita Harian.

Dalam konteks Dasar Ekonomi Baru (DEB), beliau berkata, sasaran pemilikan ekuiti Bumiputera pada kadar 30 peratus ketika 1990 jelas jauh tersasar.

“Pemilikan ekuiti Bumiputera dalam sektor korporat pada 2015 direkodkan hanya pada 16.2 peratus.

“Yang menariknya, dalam aspek pemilikan ekuiti korporat ini, ada peningkatan dalam pegangan asing, iaitu pada 45.3 peratus pada 2015.

“Justeru, isu ini perlu diberi perhatian dalam konteks untuk meningkatkan pegangan ekuiti Bumiputera pada masa hadapan,” katanya.

Prof Irwan berkata, solusi lebih holistik dan mapan untuk memperkasakan ekonomi Bumiputera pada masa hadapan adalah dengan penstrukturan semula agensi kerajaan berkaitan Bumiputera seperti Majlis Amanah Rakyat (MARA), Yayasan Pembangunan Ekonomi Islam (YaPEIM), dan juga Unit Peneraju Agenda Bumiputera (TERAJU).

Katanya, satu ekosistem kondusif untuk menjadikan golongan Bumiputera sebagai usahawan dan pelabur yang berjaya di peringkat antarabangsa perlu dimulakan dari sekarang.

“Mereka perlu berdaya saing dan kompetitif, terutama pada era pandemik COVID-19 ini.

“Ada antara mereka perlu bantuan kerana terpaksa mengubah model perniagaan atau terpaksa penstrukutran kos kepada perniagaan, selain persediaan dari segi penguasaan teknologi digital,” katanya.


Rayuan terakhir Najib didengar Khamis ini

PUTRAJAYA, 18 Muharam 1444H, Selasa – Mahkamah Persekutuan hari ini menolak permohonan Datuk Seri Najib Tun Razak bagi menangguhkan pendengaran rayuannya bagi mengetepikan sabitan serta hukuman terhadapnya dalam kes berkaitan dana RM42 juta SRC International Sdn Bhd.

Ketua Hakim Negara Tun Tengku Maimun Tuan Mat yang mengetuai panel lima hakim dalam menolak permohonan itu mengarahkan pihak pembelaan meneruskan rayuan utama mereka, Khamis ini.

“Rayuan utama akan diteruskan pada hari Khamis ini pukul 9.30 pagi,” katanya.

Ini merupakan rayuan bekas perdana menteri itu yang terakhir, selepas panel tiga hakim Mahkamah Rayuan pada 8 Dis lepas mengekalkan sabitan Ahli Parlimen Pekan itu, hukuman 12 tahun penjara, serta denda RM210 juta yang dikenakan terhadapnya oleh Hakim Mahkamah Tinggi Datuk Mohd Nazlan Mohd Ghazali pada 28 Julai 2020.

Lain-lain panel hakim dalam pendengaran hari ini adalah Hakim Besar Sabah dan Sarawak Tan Sri Abang Iskandar Abang Hashim dan Hakim Mahkamah Persekutuan Datuk Nallini Pathmanathan, Datuk Mary Lim Thiam Suan serta Datuk Mohamad Zabidin Mohd Diah.

Dalam menyampaikan penghakimannya Tengku Maimun menetapkan bahawa permohonan yang dibuat oleh peguam utama Najib, Hisyam Teh Poh Teik bagi tempoh penangguhan sekurang-kurangnya tiga hingga empat bulan, ditolak sebulat suara, kerana hak bagi perbicaraan yang adil tidak boleh ditangguhkan terlalu lama.

“Dalam perkara ini kita perlu ingatkan diri sendiri mengenai Arahan Amalan Ketua Hakim Negara, yang mengatakan bahawa kes-kes yang sebegini perlu diberi keutamaan. Realiti sebenarnya adalah dana awam yang agak besar akan dibazirkan sekiranya penangguhan diberikan dalam kes sebegini yang merupakan satu pilihan mudah.

“Perkara 8 Perlembagaan Persekutuan dan Kedaulatan Undang-undang menuntut perayu dilayan sama seperti tertuduh lain. Oleh itu, kami menyatakan sekali lagi bahawa walaupun perayu berhak mendapat haknya menukar peguam, dia tidak berhak membuat pilihan ini dengan mengorbankan mahkamah, pendakwaan atau keseluruhan sistem keadilan,” katanya dan menambah pihak pembelaan memohon penangguhan rayuan ini atas sebab mudah, bahawa mereka tidak bersedia.

Tengku Maimun menegaskan bahawa masa yang diambil untuk kes ini, terutama jumlah hari yang ditetapkan untuk pendengaran, bermakna ramai lagi penjenayah dan orang yang dituduh terpaksa menunggu giliran mereka untuk rayuan mereka didengar.

“Keadilan yang ditangguhkan dalam kes ini, adalah juga keadilan yang dinafikan bagi tertuduh yang lain,” katanya. – Bernama


Turki enggan terima gelombang pelarian baharu dari Afghanistan

ANKARA, 14 Muharram 1443H, Isnin – Turki tidak mampu menanggung beban gelombang pelarian baharu, kata Presiden Recep Tayyip Erdogan.

“Turki kini menampung sekitar lima juta pelarian,” kata Erdogan, semalam kepada Presiden Majlis Eropah, Charles Michel, menekankan bahawa negaranya tidak mampu mendukung beban pelarian tambahan.

“Anda tidak boleh mengharapkan Turki untuk memikul tanggungjawab negara ketiga,” katanya.

Perebutan kuasa oleh Taliban di Afghanistan telah menyebabkan ramai rakyat panik untuk melarikan diri dari negara itu, termasuk orang awam yang membantu tentera atau kumpulan asing kerana takut akan balasan daripada Taliban.

Selama beberapa minggu terakhir, pelarian Afghanistan telah melakukan perjalanan melalui Iran ke Turki dalam usaha untuk sampai ke Eropah.

Ekoran itu, Turki telah memperkuat pertahanan sempadannya.

Menjelang akhir tahun ini, pihak berkuasa merancang untuk menambah 64 kilometer (km) lagi ke tembok sempadan yang telah dimulakan pada tahun 2017.

Parit, wayar dan rondaan keselamatan sepanjang masa akan diletakkan di sempadan sepanjang 560 km.

“Kami ingin menunjukkan kepada seluruh dunia bahawa sempadan kami tidak boleh dicerobohi,” kata Gabenor wilayah sempadan timur Van, Mehmet Emin Bilmez, kepada Reuters minggu lalu.

“Harapan terbesar kami adalah tidak ada gelombang pendatang dari Afghanistan,” katanya.


Pengkhianat Tanah Rizab Melayu harus dilucut kerakyatan

BANGI, 17 Jamadilakhir 1442H, Sabtu – Hanya pengkhianat sanggup melakukan penyelewengan Tanah Rizab Melayu di Sitiawan, yang kini didakwa sudah berpindah milik kepada bukan Melayu.

Sebelum ini Naib Presiden Parti Bumiputera Perkasa Malaysia (Putra), Datuk Hamidah Osman mendakwa, seluas 641.6 hektar Tanah Rizab Melayu di kawasan itu bertukar milik kepada orang bukan Melayu.

Dakwanya, tanah itu telah dipecah kepada 317 lot dengan 100 peratus dimiliki orang bukan Melayu dan kini menjadi ladang kelapa sawit.

Beliau menegaskan pindah milik terhadap tanah yang asalnya digazetkan sebagai Rizab Tanah Melayu pada 7 Januari 1930 itu bercanggah dengan enakmen dan Akta Kanun Tanah Negara 1965.

Bekas Exco Kanan Kerajaan Negeri Perak mulai 2009 hingga 2013 itu mendakwa, perkara itu melibatkan sindiket dengan lebih mencurigakan kelulusan pecah kepada 317 lot itu hanya diluluskan oleh Pengarah Tanah dan Galian (PTG).

Sekiranya dakwaan itu benar, rata-rata pengguna media sosial sebulat suara menggesa pihak berkuasa merampas semula Tanah Rizab Melayu itu dan mengambil tindakan tegas ke atas pihak yang terbabit

Netizen dikenali sebagai Mt Firdaus yakin isu ini berlarutan kerana penguatkuasa yang lemah dan tidak tegas.

Abdullah Bin Mansor menggesa pengkhianat dihukum dan tanah rizab itu dirampas semula demi kedaulatan undang-undang negara.

“Kalau tiada tindakan dari kerajaan, nanti akan ada pihak berlumba-berlumba mengaut tanah-tanah yang masih berbaki,” dakwanya.

Hukuman tegas turut disuarakan Asnawi Ma’dee bagi memastikan isu ini tidak lagi berulang pada masa akan datang.

“Amanah tak jaga, Melayu oh Melayu. Sebab duit, hukuman mati selayak bagi pengkhianat,” tegasnya.

“Pengkhianat wajib dihapuskan. Disebabkan ingin memenuhi keinginan dan kepentingan diri sendiri hingga sanggup korbankan hak bangsa dan agama,” demikian kata Mohamad Anas.

“Pengkhianat hanya direman lalu diikat jamin. Alangkah indahnya kalau mereka dibuang negara,” tulis Din Sa.

Semalam, Suruhanjaya Pencegahan Rasuah Malaysia (SPRM) Perak mengesahkan menerima laporan daripada polis dan telah mengarahkan pasukan siasatan meneliti serta menyiasat kes berkenaan.


Fenomena air pasang besar landa 4 negeri mulai 4 November

KUALA LUMPUR, 24 Rabiulawal 1443H, Ahad – Fenomena air pasang besar dijangka melanda Kedah, Perak, Selangor dan Johor selama empat hari mulai 4 November depan.

Ketua Pengarah Jabatan Pengairan dan Saliran Datuk Ir Nor Hisham Mohd Ghazali berkata fenomena tersebut akan menjadi lebih buruk jika disertai angin kencang, ombak besar dan hujan lebat secara serentak.

Katanya, ia berisiko mengakibatkan banjir kilat, limpahan air laut dan banjir pantai.

Menurut Nor Hisham kawasan terbabit di Kedah adalah Kuala Muda; Perak (Bagan Datuk); Selangor (Klang, Kuala Langat, Sabak Bernam dan Kuala Selangor) serta Johor (Batu Pahat dan Pontian).

“Orang ramai terutama penduduk di pesisir pantai dinasihatkan supaya berwaspada berdepan dengan fenomena air pasang ini selain memantau keadaan cuaca,” katanya dalam kenyataan.

Selain itu, pengunjung pantai dinasihatkan lebih berhati-hati dengan tidak menjalankan sebarang aktiviti air, riadah dan rekreasi pada tarikh tersebut. – Bernama


8 kluster baharu hari ini

PUTRAJAYA, 13 Rabiulawal 1442H, Jumaat – Lapan kluster baharu COVID-19 dikenal pasti hari ini, melibatkan tiga di Sabah, dua di Selangor dan masing-masing satu di Negeri Sembilan, Labuan dan Johor, kata Ketua Pengarah Kesihatan, Tan Sri Dr Noor Hisham Abdullah.

Beliau berkata, kluster pertama dikesan ialah Kluster Rumah Merah melibatkan Pusat Tahanan Sementara (PTS) di Kota Kinabalu, Sabah dengan 57 kes didapati positif COVID-19, sementara 72 individu dikesan negatif daripada sejumlah 129 individu disaring setakat 12 tengah hari ini.

“Kes indeks kluster ini (kes ke-29774) dikenal pasti positif COVID-19 hasil saringan individu bergejala pada 28 Okt. Saringan kontak rapat mengesan 56 lagi kes positif COVID-19 dan kesemua kes menerima rawatan di Blok Isolasi Pusat Tahanan Sementara Menggatal,” katanya pada sidang media perkembangan COVID-19 di Kementerian Kesihatan di sini hari ini.

Beliau berkata, Kluster Telipok juga melibatkan daerah Kota Kinabalu dengan 10 kes dikesan positif virus berkenaan hasil saringan di tempat kerja pada 29 Okt dan mereka dimasukkan ke Pusat Kuarantin dan Rawatan COVID-19 Berisiko Rendah Bomba, Sepanggar.

Katanya sehingga 12 tengah hari tadi, sejumlah 112 individu disaring, termasuk 10 kes positif COVID-19, manakala 102 individu lagi dikesan negatif.

Mengulas lanjut, Dr Noor Hisham berkata, Kluster Sembulan juga di daerah Kota Kinabalu dengan kes indeks dikenal pasti positif COVID-19 hasil saringan individu bergejala pada 24 Okt.

Menurutnya, saringan kontak rapat mengesan 11 lagi kes positif COVID-19 dan kesemua kes dimasukkan ke Pusat Kuarantin dan Rawatan COVID-19 Berisiko Rendah Institut Kemahiran MARA, Sepanggar dan Politeknik Sepanggar.

Bagi kluster itu, sejumlah 99 individu disaring dengan 12 kes dikesan positif COVID-19 melibatkan empat kes baharu, katanya.

Di Selangor, beliau berkata Kluster Merpati melibatkan daerah Sepang, Gombak dan Kuala Langat dengan 45 kes dikesan positif COVID-19 (semua kes baharu) hasil saringan di tempat kerja pada 29 Okt dan kesemua mereka dimasukkan ke Hospital Sungai Buloh.

Sejumlah 71 individu dikesan negatif daripada sejumlah 116 individu yang disaring setakat 12 tengah hari tadi, katanya.

Selain itu, beliau berkata Kluster Astaka melibatkan daerah Petaling, Hulu Langat dan Kuala Selangor dengan kes indeks bagi kluster tersebut dikenal pasti positif COVID-19 hasil saringan individu bergejala pada 27 Okt.

“Saringan kontak rapat mengesan 31 lagi kes positif COVID-19 dan kesemua kes dimasukkan ke Hospital Sungai Buloh,” katanya dan menjelaskan bahawa 114 individu disaring dengan 32 kes dikesan positif (31 kes baharu).

Di Labuan pula, Dr Noor Hisham berkata Kluster Titian melibatkan 11 kes positif COVID-19 hasil saringan bersasar terhadap komuniti berisiko tinggi di Kampung Muslim pada 29 Okt dan kesemua kes dimasukkan ke Hospital Labuan.

Sehingga 12 tengah tadi, sejumlah 464 individu telah disaring, termasuk 11 kes positif COVID-19 (semua kes baharu), manakala 40 individu dikesan negatif dan 413 individu masih menunggu keputusan.

Sementara di Negeri Sembilan, Dr Noor Hisham berkata, Kluster Gala di daerah Seremban dan Jelebu dengan lapan kes dikesan positif COVID-19, 98 individu dikesan negatif dan 33 individu masih menunggu keputusan daripada sejumlah 139 individu disaring setakat 12 tengah hari ini.

“Kes indeks bagi kluster ini dikenal pasti positif COVID-19 hasil saringan petugas kesihatan pada 26 Okt dan dimasukkan ke Hospital Tuanku Ja’afar. Saringan kontak rapat mengesan tujuh lagi kes positif COVID-19,” katanya.

Di Johor, beliau berkata, Kluster Meldrum membabitkan daerah Johor Bahru, Kota Tinggi dan Tangkak dengan kes indeks bagi kluster ini dikenal pasti positif COVID-19 hasil saringan individu bergejala pada 29 Okt.

“Saringan kontak rapat mengesan lima lagi kes positif COVID-19. Kesemua kes dimasukkan ke Hospital Enche’ Besar Hajjah Khalsom, Johor,” katanya.

Sejumlah 219 individu disaring dengan enam kes dikesan positif COVID-19 (5 kes baharu), 138 individu dikesan negatif dan 75 individu masih menunggu keputusan.

Beliau berkata, lapan kluster baharu itu menjadikan jumlah keseluruhan kluster ketika ini sebanyak 247 dengan 133 kluster aktif. – Bernama


Pengalaman ngeri bekas pesakit COVID-19 bertarung nyawa di ICU

KUALA LUMPUR, 12 Syawal 1442H, Isnin – “Sepanjang hidup saya takkan lupakan malam 1 Mei lalu. Malam itu saya bertarung nyawa dengan virus COVID-19 di Unit Rawatan Rapi (ICU). Degupan jantung saya jatuh sehingga 40 denyutan seminit setiap 30 minit ketika diberi bantuan pernafasan. Itu kiranya paras bahaya. Paras normal 60-100 degupan seminit.”

Begitulah pengalaman yang disifatkan sebagai ‘ngeri’ oleh Eksekutif Jualan Toh Sharon, 48, sepanjang beliau menjalani rawatan intensif COVID-19 selama 20 hari di Hospital Melaka.

Ibu kepada dua orang anak berusia 22 dan 25 tahun itu, tidak sesekali pun menyangka begitu hebat penangan virus COVID-19 yang menyerang dirinya sehingga terpaksa bertarung nyawa dengan bantuan mesin pernafasan sebagai pesakit tahap empat.

“Saya masih ingat lagi apa yang berlaku pada malam itu. Walaupun badan saya penuh dipasang dengan tiub bantuan pernafasan yang disambung ke tangki oksigen, antara sedar dan tidak sedar saya masih berasa sangat sukar untuk bernafas seolah-olah hampir putus nyawa.

“Mujurlah saya cekal untuk melawan dan terus kuat meneruskan perjuangan untuk hidup sehinggalah paras oksigen dalam badan saya semakin pulih dengan bantuan barisan petugas hadapan,” kongsi Toh dengan Bernama baru-baru ini.

Semuanya bermula apabila beliau makan malam dengan seorang rakan di sebuah restoran di Melaka pada 18 April lalu, dan kemudiannya dimaklumkan statusnya sebagai kontak rapat kepada rakannya yang disahkan positif COVID-19 tiga hari selepas itu.

“Pada malam itu saya berkongsi makanan bersama dengan rakan saya. Pada 21 April saya dimaklumkan bahawa dia positif COVID-19 dan saya pula kontak rapat dia.

“Saya kuarantin kendiri di rumah dan mengasingkan diri daripada anak lelaki saya meskipun saya belum lagi membuat ujian calitan COVID-19 di mana-mana klinik,” katanya.

Toh, yang berasal dari Bandaraya Melaka itu kemudiannya hadir ke klinik kesihatan untuk membuat ujian calit COVID-19 bersama-sama dengan anak lelakinya pada 22 April lalu dan kemudiannya disahkan positif.

“Syukur pada ketika itu anak lelaki saya disahkan negatif. Sebenarnya sehari sebelum ujian calitan itu, saya mula mengalami gejala demam, sakit tekak, selesema, cirit birit dan sakit-sakit sengal sehingga sukar untuk bangun dari tidur.

“Saya dipakai gelang merah jambu, diarah untuk terus berkuarantin di rumah dan menunggu panggilan daripada Kementerian Kesihatan Malaysia (KKM) untuk dibawa ke hospital terlebih dahulu sebelum dipindahkan ke pusat kuarantin MAEPS di Serdang, Selangor,” katanya.

MALANG TIDAK BERBAU

Ketika Toh sedang menunggu giliran untuk dipindahkan ke pusat kuarantin di Hospital Melaka pada 25 April lalu, beliau dimaklumkan oleh petugas kesihatan bahawa kandungan oksigen dalam badannya kurang daripada 88 peratus dan terpaksa dimasukkan ke ICU untuk pemantauan setelah menjalani pemeriksaan.

“Kandungan oksigen normal adalah 95 peratus ke atas, ketika itu saya pun terpinga-pinga dan mengikut sahaja arahan petugas kesihatan untuk ke ICU Hospital Melaka, namun pada malam itu suhu badan saya naik mendadak sehingga 39.6 darjah celsius dan terus tidak sedarkan diri.

“Keesokan harinya baru saya sedar dan ketika itu, badan saya penuh dengan tiub bantuan pernafasan, dalam keadaan terpinga-pinga doktor memberitahu saya bahawa seluruh paru-paru saya dijangkiti virus berdasarkan laporan X-ray, ” katanya.

Menurut Toh, beliau diberi pilihan untuk mengambil ubat antiviral Favipiravir selama lima hari bagi membantu memulihkan keadaan paru-parunya. Beliau turut diberitahu akan kesan sampingannya serta pengambilannya masih dalam fasa klinikal.

Namun, tanpa berasa ragu, beliau terus bersetuju untuk mengambil ubat antiviral berkenaan dan keadaannya dipantau dari masa ke semasa.
“Sepanjang pengambilan ubat itu, saya tidak boleh mengambil ubat fever dan perlu mandi air sejuk setiap hari bagi menurunkan suhu badan saya, sehinggalah pada satu tahap suhu badan semakin tinggi dan terpaksa dicucuk steroid untuk merawat paru-paru saya,” katanya.

Setelah sembilan hari berada di ICU, keadaannya semakin pulih dan dibenarkan untuk berpindah ke wad biasa namun masih di bawah pemantauan dari masa ke semasa.

“Syukur selepas 20 hari berada di hospital, akhirnya pada 14 Mei lalu saya dibenarkan discaj namun doktor menasihatkan saya supaya tidak lagi menjalankan aktiviti lasak seperti sebelum ini kerana bila-bila masa sahaja virus itu akan menyerang jika saya tidak menjaga Prosedur Operasi Standard (SOP) dengan baik.

“Walaupun dibenarkan discaj namun keadaan kesihatan saya tidak lagi seperti dulu. Saya mudah letih dan perlu berjaga-jaga dari segi kehidupan seharian kerana saya masih lagi dalam fasa pemulihan,” katanya.

Menurut Toh, ramai yang memandang ringan akan jangkitan COVID-19 dan masih menganggap ia hanya demam biasa dan hilang deria rasa serta bau.

“Bergantung kepada individu, ada yang hanya bergejala ringan namun ada juga yang serius. Baru saya sedar selama ini kerajaan sentiasa menekankan pematuhan SOP dan SOP itu ternyata begitu penting kerana individu yang sihat seperti saya juga boleh menjadi teruk apatah lagi golongan berisiko tinggi.

“Namun demikian, saya sangat berterima kasih kepada semua petugas barisan hadapan yang bertungkus-lumus menyelamatkan nyawa kami dan sanggup berkorban cuti Hari Raya Aidilfitri demi menjaga pesakit-pesakit kritikal seperti saya,” katanya.

TIDAK SEDAR DIJANGKITI COVID-19

Sementara itu, jurufoto akhbar berbahasa Mandarin, Soh Teong Kok (he), 35, terkilan apabila masih menunjukkan gejala seolah-olah dijangkiti virus COVID-19 meskipun telah menjalani ujian calitan yang menunjukkan keputusan negatif.

“Pada 21 April lalu, saya tiba-tiba diserang demam panas. Oleh kerana tugas saya sebagai pengamal media dan tinggal dengan keluarga, saya pergi ke hospital swasta untuk membuat ujian saringan dan keputusannya negatif.

“Walaupun lega dengan keputusan itu, saya masih lagi berasa letih dan tercungap-cungap selain batuk teruk pada waktu malam selama seminggu menyebabkan saya insomnia, selain hilang deria rasa dan bau.

“Selepas sembilan hari, saya sudah tidak bermaya lagi dan terpaksa dipapah oleh ahli keluarga untuk ke hospital swasta membuat ujian sekali lagi… Selepas menjalani ujian itu, saya segera diarahkan untuk masuk ke wad ICU kerana keadaan saya ketika itu sudah kritikal dan perlu ditolak dengan kerusi roda,” katanya.

Memandangkan paras oksigen dalam badannya begitu rendah ketika itu, beliau terpaksa dikomakan untuk bantuan pernafasan oleh petugas kesihatan di ICU.

“Saya masih ingat lagi selepas sedar daripada koma selama empat hari, saya sempat ber’video call’ dengan ahli keluarga saya namun tidak dapat bercakap dan hanya boleh memberi respons dengan anggukan kepala… Ketika itu juga saya diberitahu oleh doktor bahawa keadaan saya mencapai ke tahap kelima.

“Perasaan pada ketika itu sangat perit kerana kebiasaannya saya sangat aktif dan tidak boleh duduk diam namun jangkitan ini sangat hebat sehinggakan saya terlantar di atas katil dan hanya mampu merenung ke atas tanpa boleh bergerak kerana badan dipenuhi dengan wayar dan tiub pernafasan.

Selepas lapan hari berada di wad ICU, beliau ditukarkan ke wad biasa namun masih memerlukan pemantauan rapi serta bantuan pernafasan.

“Walaupun sudah boleh bercakap dan berjalan, namun saya masih tercungap-cungap lebih-lebih lagi apabila mahu ke tandas…. bersyukur kerana saya telah melepasi paras berbahaya dan deria bau serta rasa semakin pulih dan dibenarkan discaj sehari sebelum Hari Raya Aidilfitri,” katanya kepada Bernama.

Meskipun ahli keluarga dan rakan-rakan yang pernah berurusan dengannya disahkan negatif, namun beliau masih berasa serba salah dan sehingga kini masih berehat di rumah dan dalam fasa pemulihan.

“Saya sebenarnya tiada idea dari mana dijangkiti COVID-19… Mungkin dalam kalangan rakan-rakan ataupun orang awam yang tidak bergejala, namun penangan virus ini sangat hebat sehinggakan hampir meragut nyawa.

“Oleh itu, apa yang selalu ditekankan oleh kerajaan untuk mematuhi SOP adalah sangat penting. Mungkin kita rasa sihat dan selalu berkumpul dan berjumpa dengan kawan-kawan namun sebenarnya kita tidak sedar bahawa virus sudah ada dalam komuniti. Bila-bila masa kita boleh dijangkiti sekiranya kita masih memandang ringan dengan keluar dari rumah dan tidak mematuhi SOP,” katanya.

Menurut laporan pada 18 Mei lalu, KKM menjangkakan akan berlaku lonjakan bilangan kes harian COVID-19 seperti yang berlaku di banyak negara lain.

Ketua Pengarah Kesihatan, Tan Sri Dr Noor Hisham Abdullah memberitahu, ia disebabkan penularan virus SARS-CoV-2 dalam komuniti terutama melibatkan beberapa Variant of Concern (VOC) di negara ini yang amat membimbangkan.

Dr Noor Hisham menjelaskan VOC ini dikaitkan dengan kadar penularan yang lebih cepat dengan kadar kematian yang lebih tinggi. – Bernama


Berlagak mangsa! Israel terdesak sebar video propaganda konon diserang

RAMALLAH, 2 Syawal 1442H, Jumaat – Berlagak seperti mangsa! Itulah tindakan yang cuba ditonjolkan rejim penjajah Israel ketika ini, meskipun Tel Aviv kini sudah membunuh 103 nyawa Palestin di Semenanjung Gaza.

Sejak malam tadi, tentera pengganas Israel memuat naik video propaganda di Twitter yang ditujukan kepada masyarakat Barat, kononnya mereka adalah mangsa keganasan.

Video itu mendakwa Israel ‘diserang’ dan mahu Barat membandingkan serangan yang pernah berlaku di London, Paris dan Washington.

“Bagaimana jika (situasi) ini di Paris, Washington dan London?,” tulis Pasukan Pertahanan Israel (IDF) yang dilihat cuba meraih simpati dan perhatian Barat.

Ciapan di Twitter itu disertakan dengan muzik dramatik dan rakaman di Ashkelon, Tel Aviv, Baitulmaqdis dan seluruh Israel yang didakwanya diserang.

Ketegangan tercetus di Baitulmaqdis susulan pengusiran keluarga Palestin di Sheikh Jarrah yang didakwa penjajah Israel sebagai usaha untuk menjaga identiti Yahudi Baitulmaqdis.

Susulan itu, tentera Israel mula melancarkan serangan ke atas Masjid Al-Aqsa ketika mana jemaah Palestin sedang menunaikan solat tarawih melalui tembakan peluru getah dan gas pemedih mata.

Ketegangan semakin meningkat, apabila tentera pengganas Israeel melancarkan pula serangan udara di Gaza yang membunuh 103 rakyat Palestin, termasuk 27 kanak-kanak dan 11 wanita.-  Agensi


Lebih 60 peratus populasi dewasa lengkap dua dos vaksin: JKJAV

KUALA LUMPUR, 18 Muharram 1443H, Jumaat – Malaysia mencapai 60.2 peratus populasi dewasa atau 14,095,554 individu telah lengkap menerima dua dos suntikan vaksin COVID-19 setakat semalam, menurut Jawatankuasa Khas Jaminan Akses Bekalan Vaksin COVID-19 (JKJAV).

JKJAV menerusi perkongsian maklumat dalam laman Twitter rasminya hari ini memaklumkan, seramai 18,948,648 individu atau 80.9 peratus sudah menerima dos pertama, menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) setakat semalam sebanyak 33,044,202 dos.

Menurut JKJAV, 58 peratus daripada jumlah populasi keseluruhan negara mendapat dos pertama manakala 43.2 peratus melengkapkan dua dos suntikan vaksin COVID-19.

Sementara itu, vaksinasi harian semalam pula merekodkan sebanyak 408,295 dos dengan 252,626 daripadanya merupakan dos kedua dan baki 155,669 adalah dos pertama.

PICK dilancarkan pada 24 Februari lepas bagi memberikan vaksinasi untuk membendung pandemik COVID-19 di seluruh negara. – Bernama


Terus patuh SOP meskipun masuk fasa peralihan endemik

Oleh Siti Hafidah Abd Ghaffar

BANGI, 29 Syaaban 1443H, Jumaat – Walaupun negara sudah memasuki fasa peralihan ke endemik, tidak bermakna rakyat boleh mengetepikan prosedur operasi standard (SOP).

Presiden Ikatan Pengamal Perubatan dan Kesihatan Muslimin Malaysia (I-Medik), Prof Dr Azizi Ayob berkata, penularan COVID-19 masih berlaku justeru ada SOP yang perlu dipatuhi oleh semua pihak.

Meskipun cara menanganinya sedikit berbeza ketika fasa pandemik, beliau menegaskan bahawa penularan tetap berlaku dalam komuniti.

“Virus COVID-19 tidak mengenal sama ada mereka itu berada dalam fasa pandemik atau pun endemik.

“Cuma yang membezakan ialah sama ada kita dalam komuniti ini mengambil langkah yang baik untuk mengehadkan penularan daripada berlaku,” katanya ketika dihubungi Ismaweb.net, hari ini.

Selain itu, Prof Azizi menekankan bahawa pengambilan dos penggalak adalah langkah perlu bagi semua pihak.

Ini kerana katanya, Kementerian Kesihatan (KKM) telah mengeluarkan data bahawa pesakit kategori tiga, empat dan lima COVID-19 dalam kalangan individu divaksin daripada mereka yang tidak mengambil dos penggalak ataupun belum melengkapkan dua dos suntikan.

Bahkan katanya, data semasa KKM menunjukkan kesan daripada penerimaan dos penggalak daripada Oktober tahun lalu sehingga Januari tahun ini terdapat penurunan yang agak signifikan dari segi kemasukan ke wad untuk rawatan COVID-19.

“Penurunan ke unit rawatan rapi (ICU) dan juga jumlah mereka yang dijangkiti COVID-19 majoriti kategori satu dan dua sahaja.

“Jadi itu satu indikator yang baik untuk rakyat Malaysia mengambil dos penggalak,” katanya.


Polis siasat ucapan Muhyiddin didakwa sentuh isu kalimah Allah

GEORGETOWN, 17 Muharam 1445H, Jumaat – Polis membuka kertas siasatan berhubung ucapan Tan Sri Muhyiddin Yassin yang didakwa menyentuh mengenai isu kalimah Allah dalam ceramah kempen politik Ahad lalu di Kapar, Klang.

Jurucakap Media Pilihan Raya Negeri Ke-15 (PRN15) Ibu Pejabat Polis Kontinjen (IPK) Pulau Pinang, Senior Asisten Komisioner W Puspanathan berkata, pengadu merasakan kenyataan tersebut telah menyentuh isu 3R (agama, kaum dan raja) dan tidak sepatutnya dikeluarkan bekas Perdana Menteri.

Sehubungan itu, kes disiasat oleh Unit Siasatan Jenayah Terkelas (USJT) Bukit Aman.

“Kes ini disiasat oleh Unit Siasatan Jenayah Terkelas Bukit Aman di bawah Seksyen 505 (C) Kanun Keseksaan serta Seksyen 233 Akta Komunikasi dan Multimedia (AKM) 1998,” katanya seperti dilapor BH.

Difahamkan ucapan Muhyiddin itu dibuat di satu ceramah di Kapar seperti dilaporkan media tetapi aduan polis dibuat di Pulau Pinang.

Satu portal melaporkan, Muhyiddin mendakwa Kerajaan Perpaduan sebenarnya ditadbir ‘orang bukan Melayu’ susulan tiada rayuan di mahkamah berhubung isu kalimah Allah.

Kata Muhyiddin lagi, ketika menggalas tugas sebagai Menteri Dalam Negeri, beliau mendakwa menerima tekanan daripada DAP untuk tidak mengemukakan rayuan.

Pada 23 Mei lalu, Perdana Menteri, Datuk Seri Anwar Ibrahim menyangkal sama sekali dakwaan bahawa keputusan kerajaan menarik balik rayuan dalam kes kalimah ‘Allah’ di mahkamah tidak merujuk kepada Majlis Raja-Raja Melayu.

Beliau berkata, tuduhan sedemikian tidak sepatutnya timbul dengan keputusan dalam kes Jill Ireland Lawrence Bill lawan Kementerian Dalam Negeri (KDN) terikat keputusan Majlis Raja-Raja Melayu yang menyatakan nama ‘Allah’ tidak boleh digunakan di Semenanjung dengan kelonggaran secara bersyarat diberikan kepada Sabah dan Sarawak.


BERJASA cadang tambah baik Akta Kerja supaya wujud konsep menang-menang

BANGI, 3 Zulhijjah 1444H, Khamis – Akta Kerja 1955 wajar dipinda dan ditambahbaik supaya konsep menang-menang antara majikan dan institusi pengajian dapat dicapai selain memastikan kebajikan pelajar yang menjalani Latihan Industri (LI) terpelihara.

Naib Presiden BERJASA, Ir Ts Muhammad Lukman al-Hakim Mohamad berkata, sekiranya akta berat sebelah atau kurang insentif untuk majikan, sudah pasti kolej, politeknik atau universiti akan menghadapi masalah untuk menghantar pelajar mereka menjalani LI.

“Polisi dalaman syarikat juga perlu difahami dan dipersetujui oleh kedua-dua pihak sebelum memulakan tempoh LI.

“Isu utama yang mencetuskan polemik ini pada pandangan saya ialah isu perjanjian dan juga isu generasi millenium menyesuaikan diri di alam pekerjaan,” katanya dalam kenyataan, hari ini.

Beliau berkata demikian sebagai mengulas seorang pelajar yang hanya dikenali @rasifa memuat naik sekeping foto dirinya memegang sepandik bagi menuntut hak untuk pelajar LI.

Rashifa yang merupakan pelajar jurusan Pengajian Antarabangsa & Strategik menyuarakan pandangannya dengan memegang sepanduk tertera ‘Intern bukan buruh percuma’ menerusi ciapan dimuat naik di laman sosial Twitter.

Dalam ciapan tersebut, Rashifa menyatakan dia bakal menjalani latihan industri bermula semester hadapan dan disebabkan itu dirinya meluahkan kerisauan dengan masalah yang sering dihadapi oleh para pelajar.

Bagaimanapun, Muhammad Lukman berkata, pengambilan pelajar menjalani LI untuk bekerja di sesebuah syarikat tertakluk kepada Akta Kerja.

“Selain itu, kebiasaannya ada polisi dalaman syarikat atau perjanjian yang dimeterai antara pihak syarikat dan institusi pengajian berkenaan hak dan tanggungjawab LI.

“Mungkin majikan maklum, tapi staf yang menyelia pula tak tahu akta atau polisi dan situasi itu boleh menyebabkan penyalahgunaan,” tegas beliau.

Atas dasar itu, beliau berpandangan pelajar perlu matang, berdikari dan rendah diri dalam membawa serta menyesuaikan diri dalam dalam pekerjaan.

Katanya, adab asas dan profesionalisme dalam menulis, berinteraksi dan berkomunikasi dengan pekerja yang jauh lebih tua dan berpengalaman harus disemai dan dilatih.

“Saya tahu ia bukan mudah bagi generasi muda hari ini yang membesar dalam ledakan teknologi media sosial yang penuh dengan penipuan, kepantasan serta ketagihan.

“Namun kecekalan serta kelasakan minda dan fizikal tidak boleh dilupakan. Pengorbanan dan kesusahan adalah suatu kemestian untuk maju dan berjaya.

“Stamina kena tinggi, jangan mudah dibuli. Emosi kena lasak, jangan mudah koyak!,” katanya.


Ahli Muafakat Nasional kini cecah 30,000

BANGI, 22 Jamadilakhir 1444H, Ahad – Keahlian pertubuhan Muafakat Nasional (MN) kini sudah mencecah 30,000 selepas sebulan ia dibuka kepada orang ramai.

Presidennya, Tan Sri Annuar Musa berkata, dengan pencapaian jumlah itu, tiba masanya untuk MN memulakan penubuhan perhubungan negeri dan kawasan.

Beliau berkata, penubuhan perhubungan negeri akan dimulakan di Sabah pada 5 Februari depan.

“Ia kemudian akan disusuli Wilayah Persekutuan, Selangor, Negeri Sembilan, Melaka dan lain,” katanya menerusi satu hantaran di Facebook.

Bekas Menteri Wilayah Persekutuan itu berkata, empat negeri kini telah mempunyai Pengerusi Perhubungan iaitu Pahang, Sabah, Selangor dan Sarawak.

“Sukacita saya mengumumkan Pengerusi Perhubungan MN Pahang ialah Nasrudin Hassan Tantawi yang juga Ahli Majlis Syura Ulama PAS.

“Pengerusi Perhubungan MN Sabah adalah Jasmit Japong, Datuk Zuraida Kamarudin (Selangor) dan Datuk Justine Jinggot (Sarawak),” katanya.

Dalam pada itu, Annuar menegaskan, MN bakal memainkan peranan menanam nilai serta kefahaman kenegaraan yang berasaskan tiga prinsip, iaitu kasih sayang, perpaduan dan saling menghormati.

12 Disember lalu, Annuar mengesahkan menerima lebih 10,000 permohonan keahlian hanya selepas beberapa jam dibuka.

Sebelum ini, beliau adalah individu penting dalam menubuhkan MN pada 14 September antara UMNO dan PAS atas alasan mahu mengukuhkan semula kesatuan politik bangsa Melayu dan ummah.

Bagaimanapun, pada Pilihan Raya Umum Ke-15 (PRU15) lalu, kedua-dua parti masing-masing membawa haluan sendiri sehinggakan dilihat MN seperti hilang punca.

Situasi berkenaan mendorong Annuar kembali mengaktifkan MN sebagai pertubuhan bukan kerajaan (NGO) selepas dipecat daripada UMNO kerana didakwa lantang mengkritik presiden parti terbabit.


Politik Lubnan goyah, 3 menteri, 11 ahli politik letak jawatan

BEIRUT, 20 Zulhijjah 1441H, Isnin – Seramai 11 ahli politik Lubnan termasuk tiga menteri mengundurkan diri berikutan letupan maut di pelabuhan Beirut minggu lalu.

Menteri Alam Sekitar, Damianos Kattar dan Menteri Penerangan, Manal Abdel Samad kedua-duanya mengemukakan peletakan jawatan mereka, semalam.

“Setelah bencana besar di Beirut, saya mengumumkan pengunduran diri saya dari kerajaan,” kata Abdel Samad dalam satu kenyataan di televisyen.

Kattar yang dilaporkan menjadi penasihat Perdana Menteri yang mengundur diri menggelar sistem politik ‘lama’, dan mendakwa ahli politik telah kehilangan banyak peluang untuk melakukan reformasi.

Sementara itu, Menteri Kehakiman, Marie-Claude Najm menjadi anggota Kabinet terbaharu yang mengundurkan diri pagi tadi.

Di bawah undang-undang Lubnan, jika satu pertiga anggota Kabinet mengundurkan diri, kerajaan ketika itu akan menjadi pentadbiran sementara, ketika menunggu pilihan raya.

Dalam pada itu, tujuh lagi penggubal undang-undang – Paula Yacoubian, Samy Gemayel, Marwan Hamadeh, Neamat Efrem, Nadim Gemayel, Elias Hankash dan Michel Moawad – mengundur diri selepas berlakunya letupan itu – pengunduran lebih banyak dijangka minggu ini.

Al Arabiya melaporkan, Dima Jamali – anggota Parlimen dari parti Parti Politik Gerakan Masa Depan – merancang untuk mengundur diri hari ini, dengan potensi anggota blok lain mempertimbangkan untuk melakukan hal sama.

Jumaat lalu, Menteri Dalam Negeri Lubnan, Mohammed Fahmi mengugut untuk meletakkan jawatan sekiranya nama pihak yang bertanggungjawab untuk letupan pada Selasa tidak disiarkan pada hari akhir siasatan, lapor Al-Joumhouria.

Selasa lalu, dua letupan kuat menggegarkan Beirut pada jam 6 petang waktu tempatan.

Ia dikatakan berpunca daripada ammonium nitrat yang disimpan di gudang di kawasan pelabuhan.

Impaknya menyebabkan kerosakan pada beberapa bangunan lain yang terletak beberapa kilometer dari lokasi letupan itu.

Beberapa bangunan di sekitarnya termasuk kediaman bekas Perdana Menteri, Saad Hariri turut musnah serta mengalami kerosakan teruk.

Letupan kedua menyebabkan bola api ke udara yang turut menggegarkan bandar, menyebabkan pecahan tingkap tersebar sehingga beberapa kilometer.

Malah, letupan berkenaan boleh dirasai sehingga ke Cyprus yang terletak kira-kira 200 kilometer dari lokasi kejadian. – Agensi


Indonesia benar vaksin Sinovac untuk individu 12 tahun ke atas

JAKARTA, 18 Zulkaedah 1442H, Selasa – Presiden Indonesia, Joko Widodo mengumumkan proses vaksinasi COVID-19 bagi individu berusia 12 tahun hingga 17 tahun akan segera dimulakan tidak lama lagi.

Katanya, keputusan itu dibuat setelah Agensi Makanan dan Ubat Negara (BPOM) meluluskan penggunaan kecemasan vaksin Sinovac Biotech untuk  individu berusia 12 tahun.

Dalam satu kenyataan, Jokowi berkata, BPOM telah membenarkan penggunaan kecemasan untuk vaksin keluaran China itu dan menyasarkan proses vaksinasi dapat disegerakan.

“Jadi vaksinasi untuk kanak-kanak pada usia itu dapat dimulakan dengan segera,” katanya.

Pada masa sama, beliau turut menyatakan keupayaan negara memberi suntikan vaksinasi kepada 1.3 juta orang, berbanding sasarannya seramai sejuta individu mulai Julai. Kadar pemberian vaksin pada bulan Jun adalah sebanyak 700,000 dos sehari.

Jokowi turut menyasarkan sasaran dua juta individu divaksinasi setiap hari pada bulan Ogos.

Indonesia berdepan lonjakan kes jangkitan COVID-19 dalam beberapa minggu terakhir dan mencatat rekod baharu dengan lebih 21,000 kes sehari pada hujung minggu.

Peningkatan mendadak itu dipercayai berpunca daripada sikap kebanyakan rakyatnya yang ingkar dengan larangan perjalanan sempena Hari Raya Aidilfitri pada Mei, dengan pulang ke kampung dan pergi ke tempat pelancongan. –  Agensi


Nigeria diancam wabak demam kuning, sudah ragut 76 nyawa

LAGOS, 28 Rabiulawal 1442H, Sabtu – Wabak demam kuning telah membunuh sekurang-kurang 76 nyawa di tiga negeri di Nigeria dalam tempoh 10 hari pertama bulan ini.

Menurut pegawai kesihatan tempatan, 35 kematian dilaporkan di negeri Delta, 33 lagi di Enugu dan lapan kematian di Bauchi antara 1 hingga 11 November lalu.

Ketua Pengarah Pusat Kawalan Penyakit Nigeria, Chikwe Ihekweazu berkata, kira-kira 222 kes disyaki dijangkiti, sementara 19 telah disahkan dari tiga negeri dalam tempoh berkenaan.

Ihekweazu berkata, kebanyakan kes adalah lelaki berusia antara satu hingga 55 tahun dengan bergejala seperti demam, sakit kepala, lesu, penyakit kuning, sakit perut, muntah atau kencing berdarah.

Bimbang terus merebak, pejabat kesihatan telah menjalankan latihan vaksinasi bagi mengekang wabak itu.

Demam kuning kebanyakannya disebabkan oleh virus yang disebarkan melalui gigitan nyamuk.

Penyakit ini dapat dicegah dengan satu satu dos vaksin demam kuning, yang akan melindungi imuniti badan seumur hidup. – Agensi


Pengeluaran KWSP: Sampai masa reformasi sistem perlindungan sosial

KUALA LUMPUR, 1 Ramadan 1443H, Ahad – Kemudahan pengeluaran khas keempat Kumpulan Wang Simpanan Pekerja (KWSP) yang akhirnya dibenarkan oleh kerajaan telah menerima pelbagai reaksi yang berbeza-beza daripada lapisan masyarakat.

Segelintir warga berpandangan penggunaan berterusan simpanan KWSP dalam tempoh mencabar telah menjejaskan tujuan utama penubuhan dana persaraan itu, dan tidak kurang pula kalangan yang berhujah bahawa penggunaan ketika waktu kecemasan seharusnya dibenarkan.

Ekonomi Malaysia telah terjejas teruk ekoran pandemik COVID-19, dengan kadar pengangguran negara meningkat kepada 5.3 peratus pada Mei 2020.

Impak ke atas ekonomi reda kemudiannya dan kadar pengangguran susut kepada 4.3 peratus pada suku keempat 2021 — paras terendah sejak pandemik melanda — memandangkan permintaan terhadap tenaga kerja meningkat sepanjang tempoh pemulihan.

Bagi Pengerusi Persatuan Perusahaan Kecil dan Sederhana Malaysia, Datuk William Ng, sebarang mudah tunai tambahan dalam pasaran sudah pasti akan membantu meningkatkan jualan, terutama untuk segmen runcit.

Namun, kemudahan itu sewajarnya menjadi pengeluaran terakhir memandangkan ekonomi sedang berada dalam situasi pemulihan dan angka pengangguran bulanan negara semakin berkurangan, katanya.

“Isu yang lebih luas adalah kos inflasi, dengan kos buruh, logistik dan bahan mentah meningkat 20 hingga 40 peratus dalam tempoh enam bulan lepas,” katanya.

Beliau menegaskan tumpuan utama kerajaan seharusnya ke arah mengurangkan karenah birokrasi, terutama dalam pengambilan semula pekerja asing untuk pekerjaan bernilai tambah rendah yang tidak diminati rakyat tempatan.

Kerajaan juga perlu memperkemas proses kelulusan permit dan lesen, dan secara amnya mengurangkan atau melonggarkan beban kawal selia kerana perniagaan serta perusahaan kecil dan sederhana (PKS) sedang pulih daripada kesan pandemik, katanya.

“Ini seterusnya akan mengurangkan kos dan tekanan operasi syarikat dan memastikan tiada perbelanjaan tambahan dilepaskan kepada pengguna,” katanya.

KEPUTUSAN YANG TEPAT?

Ahli Ekonomi, Nungsari Ahmad Radhi yang turut senada, mengemukakan pertanyaan sama ada kebenaran Putrajaya bagi pengeluaran khas KWSP sebanyak RM10,000 itu merupakan satu tindakan yang wajar, dengan mempertimbangkan bahawa dana itu bertujuan menanggung perbelanjaan kehidupan persaraan pencarumnya.

“Ia memusnahkan KWSP sebagai sebuah institusi, sebuah institusi yang menunjukkan prestasi yang mengagumkan.

“Di samping itu, berdasarkan saiz dana tersebut, tindakan ini akan memberi kesan kepada keseluruhan pasaran kewangan negara, termasuk kos pinjaman kerajaan,” katanya kepada Bernama.

Beliau turut menyuarakan kebimbangan mengenai mata pencarian rakyat Malaysia dengan menyatakan bahawa satu generasi rakyat Malaysia akan keluar daripada pasaran kerja tanpa apa-apa dalam dekad akan datang.

“Lebih enam juta pemegang akaun KWSP tidak mempunyai walaupun RM10,000 dalam akaun mereka dan kira-kira dua juta mempunyai kurang daripada RM1,000 dalam akaun mereka. Jika apa-apa berlaku, mereka inilah pihak yang benar-benar memerlukan bantuan. Bagaimana ini membantu mereka?,” katanya.

Bagaimanapun, KWSP telah mengumumkan bahawa ia menyasar untuk memberi tumpuan kepada usaha membantu ahli meningkatkan semula simpanan demi masa depan persaraan mereka.

Ini memandangkan sejumlah RM101 bilion telah dikeluarkan oleh lebih 7.4 juta ahli, iaitu hampir separuh daripada keseluruhan ahli KWSP menerusi skim pengeluaran i-Lestari, i-Sinar dan i-Citra.

Walaupun ia menyediakan sokongan kewangan kepada ahli semasa pandemik dan tempoh perintah kawalan pergerakan, pengeluaran ini telah menyebabkan 6.1 juta ahli kini mempunyai simpanan kurang daripada RM10,000 dalam akaun KWSP mereka, daripada jumlah itu 3.6 juta mempunyai kurang daripada RM1,000.

Ini membuatkan mereka mudah terjejas dan tidak dilindungi semasa persaraan mereka kelak.

Nungsari bagaimanapun menyokong usaha kerajaan menggunakan pemindahan tunai bagi membantu golongan isi rumah berpendapatan rendah.

“Semua pengeluaran ini hanya akan memberi kesan negatif, sama seperti Kumpulan Wang Persaraan (Diperbadankan), yang sepatutnya membiayai pencen sektor awam. Kita perlu mempunyai disiplin dalam menguruskannya.

“Dalam 20 tahun akan terbentuk kumpulan generasi pesara yang besar yang mempunyai dana persaraan yang kecil dalam KWSP dan tidak ada pekerjaan, dan mereka ini bukan pesara kerajaan,” katanya.

Beliau mengingatkan perkara itu di samping memetik data Kecenderungan Mengguna Marginal (MPC) isi rumah Malaysia sebagai contoh.

Siri Kertas Kerja Bank Negara Malaysia (BNM) WP2/2013 menunjukkan isi rumah dengan pendapatan boleh guna bulanan kurang daripada RM1,000 menggunakan purata 81 sen daripada setiap RM1 dalam pendapatan tambahan dan MPC adalah lebih besar bagi isi rumah berpendapatan rendah berbanding isi rumah berpendapatan lebih tinggi.

Gabenor BNM, Tan Sri Nor Shamsiah Mohd Yunus bersetuju bahawa Malaysia harus segera melakukan reformasi atau pembaharuan ke atas sistem perlindungan sosial untuk memastikan rakyat tidak menghadapi kesulitan kewangan yang serius pada masa akan datang.

“Pandemik telah menjadi peringatan kepada kita sekali lagi bahawa kita mesti memperbaharu sistem perlindungan sosial kita dengan segera.

“Ia pastinya bukan sesuatu yang mudah atau boleh berlaku dalam sekelip mata namun, ia perlu bermula sekarang,” katanya pada sidang media secara maya sempena penerbitan laporan tahunan BNM pada 30 Mac lepas.

Beliau berkata demikian ketika diminta mengulas mengenai kebenaran kerajaan terhadap pengeluaran khas KWSP sebanyak RM10,000 baru-baru ini.

Memandangkan ekonomi kini sedang menunjukkan petanda pemulihan, rakyat perlu mula perlahan-lahan membina semula penampan kewangan mereka, katanya.

Sementara itu, Timbalan Gabenor, Jessica Chew berkata meskipun bank pusat menyedari pengeluaran itu akan membantu ramai orang yang sedang bergelut untuk bangkit semula daripada pandemik dan bencana banjir baru-baru ini, namun angka daripada data KWSP itu adalah “sangat membimbangkan”. – Bernama


43 terbunuh serangan udara di pasar Khartoum

KHARTOUM, 25 Safar 1445H, Isnin – Sekurang-kurangnya 43 orang terbunuh dalam serangan udara di pasar di ibu negara Sudan, Khartoum, pada Ahad.

Dalam satu kenyataan, Sudan Doctors Syndicate berkata, seramai 55 orang turut cedera dalam serangan yang menyasarkan pasaran terbuka di perkampungan Mayo di Khartoum Selatan.

Kumpulan aktivis Emergency Room sebelum ini meletakkan angka kematian akibat serangan udara itu ialah 40 orang.

Masih belum jelas dalang di sebalik serangan udara itu.

Serangan itu berlaku di tengah-tengah pertempuran sengit antara tentera Sudan dan Pasukan Sokongan Pantas (RSF) di ibu negara.

Bagi pihaknya, RSF menuduh tentera melakukan serangan udara di kawasan berkenaan.

Bagaimanapun, tentera Sudan menyangkal tuduhan itu, menyebut dakwaan tersebut sebagai mengelirukan dan palsu.

“Kami hanya menyasarkan serangan kami kepada kumpulan dan stesen musuh di kawasan yang berbeza,” kata jurucakap tentera Sudan, Brigedier Jeneral Nabil Abdallah.

Menurut pegawai perubatan tempatan, lebih 3,000 orang awam terbunuh dan ribuan lagi cedera dalam pertempuran antara tentera dan kumpulan separa tentera sejak April.

Beberapa perjanjian gencatan senjata yang diuruskan oleh pengantara Arab Saudi dan Amerika Syarikat telah gagal menamatkan keganasan di negara itu. – Agensi


Jet F-16V Taiwan terhempas di Dongshi

TAIPEI, 9 Jamadilakhir 1443H, Rabu – Sepatutnya jet F-16V buatan Amerika Syarikat (AS) digunakan secara rasmi oleh pasukan tentera Republik China sebagai persiapan menghadapi sebarang kemungkinan.

Namun, hanya beberapa minggu selepas menjalani latihan, jet berkenaan berdepan detik menyedihkan apabila disahkan terhempas.

Menurut Pusat Perintah Penyelamat, pasukan khas diwujudkan bagi mencari juruterbang yang masih hilang, selain terpaksa menggantungkan semua latihan.

Jet F-16 yang mempunyai nombor siri 6650 itu direka khas dengan satu tempat duduk itu dilaporkan terhempas pada jam 3.26 petang semalam di laut Dongshi, kira-kira 1.45 batu dari Pangkalan Udara Chiayi, barat Taiwan.

Jet pejuang tersebut dikatakan berlepas dari pangkalan kira-kira 30 minit sebelum tragedi ketika juruterbang melakukan latihan di kawasan pantai Shuixi.

Sebelum ini, jet F-16V dilihat melewati ruang udara Taiwan sekali gus menunjukkan persediaannya jika terbabit dalam sebarang senario.

Namun, belum lagi beraksi di lokasi sebenar, jet yang diisytiharkan paling canggih di negara itu karam.

Malah latihan persiapan yang dilakukan jelas menunjukkan kesediaan Taiwan dalam sebarang peperangan menjelang Sambutan Tahun Baharu Cina, hujung bulan ini.

Jet F-16V tersebut dibeli Taiwan dengan harga AS$62 bilion (RM260 bilion) keluaran Lockheed Martin, Ogos 2020. – Agensi


Tambahan kuota haji: Belum ada keputusan kerajaan Arab Saudi

BALING, 29 Syawal 1443H, Isnin – Kerajaan Arab Saudi masih belum memberikan keputusan mengenai rayuan tambahan kuota 5,000 jemaah yang dipohon Malaysia, untuk musim haji tahun ini.

Sehubungan itu, Menteri di Jabatan Perdana Menteri (Hal Ehwal Agama) Datuk Idris Ahmad berkata, jumlah jemaah dari negara ini yang bakal mengerjakan ibadah haji tahun ini kekal seramai 14,306 orang.

“Setakat ini kita belum terima maklumat mengenai rayuan kuota tambahan itu…tetapi jumlah yang memohon rayuan untuk mengerjakan haji mencecah 50,000 orang.

“Memang jumlah kuota tambahan yang dipohon jauh berbeza dengan permohonan rayuan 50,000 ini, namun (jika kuota tambahan dibenarkan) ia terpulang kepada kebijaksanaan pengurusan Tabung Haji (untuk menentukan jemaah yang akan ditawarkan),” katanya.

Beliau berkata demikian selepas menghadiri Istiadat Khas Konvokesyen Universiti Islam Antarabangsa Sultan Abdul Halim Mu’adzam Shah (UniSHAMS) di kampus induk UniSHAMS Kuala Ketil, hari ini.

Pada 16 Mei lepas, dalam laporan media Idris dipetik sebagai berkata, Malaysia memohon sebanyak 5,000 tambahan kuota jemaah haji daripada Kerajaan Arab Saudi, bagi musim haji tahun ini

Dalam perkembangan lain, Idris berkata seramai 1,428 graduan UniSHAMS daripada 42 program pelbagai peringkat pengajian diraikan pada hari ini, selepas majlis konvokesyen pada tahun 2020 tertangguh susulan penularan wabak COVID-19 di negara ini.

“Saya berbangga dengan pencapaian para graduan…kursus yang ditawarkan di UniSHAMS juga memang keperluan dalam industri contohnya kewangan dan perakaunan.

“Graduan sama ada dalam bidang syariah, bahasa Arab mahupun Al-Quran, boleh menjadikan kejayaan yang mereka dapat pada hari ini sebagai asas dan nilai tambah, untuk membantu mereka meneroka bidang lain pula seperti bidang perniagaan,” katanya. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


MAFI pastikan tiada aktiviti eksport ayam mulai 1 Jun

KUALA LUMPUR, 2 Zulkaedah 1443H, Khamis – Kementerian Pertanian dan Industri Makanan (MAFI) melalui Jabatan Perkhidmatan Kuarantin dan Pemeriksaan Malaysia (MAQIS) akan memastikan tiada aktiviti pengeksportan ayam mulai 1 Jun selaras dengan keputusan Jemaah Menteri pada 23 Mei lalu.

MAFI dalam kenyataan berkata bagi memastikan larangan itu dipatuhi kelulusan permit yang meliputi pengeksportan ayam hidup, karkas ayam bulat, keratan daging ayam dan produk makanan berasaskan ayam tidak lagi dikeluarkan.

“Semua kelulusan permit untuk membawa keluar komoditi tersebut mulai 1 Jun 2022 dibatalkan dan disekat.

“Kawalan secara fizikal di semua pintu keluar dilaksanakan oleh pegawai penguat kuasa MAQIS dan sebarang aktiviti untuk mengeksport komoditi berkenaan tidak dibenarkan,” menurut kenyataan itu.

Menurut MAFI tindakan di bawah subseksyen 11(2) dan 11(3), Akta Perkhidmatan Kuarantin dan Pemeriksaan 2011 (Akta 728) boleh diambil terhadap sesiapa yang melanggar peraturan itu dan jika sabit kesalahan, boleh dikenakan denda tidak melebihi RM100,000 atau dipenjarakan tidak melebihi enam tahun atau kedua-duanya sekali.

Menurut MAFI, bagi kesalahan kedua atau yang berikutnya boleh dikenakan didenda tidak melebihi RM150,000 atau dipenjarakan selama tempoh tidak melebihi tujuh tahun atau kedua-duanya sekali.


PRN Johor: Polis Johor luluskan 53 permit ceramah berkempen

BANGI, 26 Rejab 1443H, Isnin – Polis Johor meluluskan 53 permit ceramah berkempen bagi membolehkan parti yang bertanding mengadakan ceramah mengikut prosedur operasi standard (SOP) yang ditetapkan.

Jurucakap Media PRN Johor Ibu Pejabat Polis Kontinjen (IPK) negeri, Superintendan Ibrahim Mat Som berkata, kesemua parti serta kumpulan penyokong tidak harus menimbulkan sebarang provokasi sehingga menimbulkan pergaduhan sepanjang tempoh berkempen.

“Semua parti politik juga diingatkan mematuhi tempoh masa berkempen iaitu tidak melebihi dua jam serta perlu ditamatkan jam 10 malam.

“Turut diingatkan supaya sentiasa mematuhi SOP pencegahan COVID-19 dan peruntukan undang-undang ditetapkan.

“Sekiranya mempunyai sebarang masalah timbul, mana-mana pihak boleh merujuk polis untuk tindakan selanjutnya,” katanya dalam kenyataan, hari ini.

Dalam perkembangan sama, Ibrahim berkata, sepanjang dua hari berkempen, polis Johor telah membuka dua kertas siasatan berhubung kesalahan-kesalahan pilihan raya.

Selain salah guna media sosial bagi menyebarkan maklumat berunsur fitnah, satu lagi kertas siasatan membabitkan ketidakpatuhan SOP pencegahan dan pengawalan penyakit berjangkit.

Katanya, kes pertama disiasat mengikut Seksyen 500 Kanun Keseksaan serta Seksyen 233 Akta Komunikasi dan Multimedia 1998, kerana kesalahan salah guna media sosial untuk menyebar maklumat berunsur fitnah.

Manakala bagi kertas siasatan kedua pula, kes disiasat mengikut Seksyen 269 Kanun Keseksaan dan Peraturan 16 Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2021.


Peta Standard China 2023: Jangan gentar, tuntutan dibuat tiada asas

Oleh Zuhayati Yazid

BANGI, 18 Safar 1445H, Isnin – Malaysia tidak perlu gentar dengan tuntutan China di Laut China Selatan seperti digariskan dalam ‘Peta Standard China Edisi 2023’, yang meliputi kawasan maritim Malaysia.

Ini kerana, Malaysia diberi hak mentadbir Zon Ekonomi Eksklusif Malaysia (ZEE) melalui perundangan antarabangsa dan Undang-Undang Laut (UNCLOS), kata Felo Kanan Akademi Penyelidikan Strategik Nusantara, Dr Azmi Hassan.

Jelas beliau, sudah banyak kali perkara ini berlaku apabila pencerobohan nelayan China melibatkan kapal pengawal pantai China memasuki negara dan Malaysia telah kemukakan bantahan terhadap China.

Terbaharu melibatkan Peta Standard Edisi 2023 namun ia adalah rentetan daripada sebelum ini.

“Sebenarnya tiada asas untuk China menuntut kerana sudah terbukti kita diberikan hak untuk mentadbir ZEE melalui perundangan antarabangsa dan juga UNCLOS yang turut ditandatangani China dan Malaysia.

“Ia menetapkan sempadan kedaulatan negara merangkumi wilayah pantai sejauh 12 batu nautika (nm) atau 22 kilometer (km) dari bibir pesisiran pantai, serta ZEE pada jarak sehingga 200nm atau 370km.

“Jadi dalam hal ini, kita jangan gentar tetapi perlu menggunakan isu ini untuk menyalurkan maklumat yang betul supaya rakyat lebih prihatin mengenai kedaulatan negara,” katanya ketika dihubungi Ismaweb.net, hari ini.

Terdahulu, media melaporkan Kementerian Sumber Asli China menerbitkan Peta Standard China Edisi 2023 yang meliputi sebahagian besar perairan Malaysia berhampiran Sabah dan Sarawak.

Peta itu antara lain menggabungkan kawasan yang menjadi pertikaian khususnya membabitkan kawasan Arunachal Pradesh, wilayah Aksai Chin, Taiwan dan Laut China Selatan.

Ia turut membabitkan kawasan maritim zon ekonomi eksklusif (EEZ) Malaysia berhampiran Sabah dan Sarawak, Brunei, Filipina, Indonesia dan Vietnam.

Mengulas perkara itu, Dr Azmi bersetuju sekiranya negara memperkukuhkan aset ketenteraan sama ada di perairan mahu pun udara bagi menunjukkan keseriusan dalam isu sempadan dan kedaulatan wilayah negara.

Katanya, kerajaan juga perlu memastikan armada kapal Tentera Laut Diraja Malaysia (TLDM) lengkap, mencukupi dan memenuhi tuntutan tugasan selaras situasi geopolitik semasa dan akan datang dan sebagai strategi pencegahan.

Selain itu, kerajaan perlu menambah baik aset milik Agensi Penguatkuasaan Maritim Malaysia (Maritim Malaysia) yang bertanggungjawab mengawal ZEE, selain tambahan aset untuk Tentera Udara Diraja Malaysia (TUDM) memantau wilayah negara menerusi udara.

Sebelum ini, Menteri Luar, Datuk Seri Dr Zambry Abdul Kadir mengesahkan akan menghantar nota bantahan sebagai tindakan lanjut, selain menegaskan perkara itu menjadi amalan Malaysia dalam sebarang pertikaian.


RUU Anti Lompat Part: Hasrat beberapa negeri perkukuh demokrasi

PUTRAJAYA, 1 Muharram 1444H, Sabtu – Hasrat beberapa negeri yang mahu meminda Perlembagaan dan Undang-undang Tubuh Negeri bagi membolehkan Rang Undang-undang (RUU) Perlembagaan (Pindaan) (No 3) 2022 turut dikuatkuasakan di negeri adalah langkah yang sihat bagi memperkukuhkan demokrasi.

Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar yang menyambut baik hasrat itu berkata pihaknya dimaklumkan empat negeri akan meminda Perlembagaan mereka iaitu Sabah, Selangor, Pulau Pinang dan Negeri Sembilan.

Beliau berkata apabila rang undang-undang tersebut dikuatkuasakan kelak, ia tidak memaksa mana-mana negeri untuk mengikut tetapi mereka diberi kebebasan sama ada mahu mengikuti atau tidak.

“Kita di peringkat kerajaan Persekutuan tidak mengambil kuasa ini dari negeri.

“Pindaan telah dibuat kepada Jadual ke-8 Perlembagaan Persekutuan serta kemasukan Fasal 1 yang kuat kuasa peruntukan ini di peringkat negeri hanya boleh dibuat selepas mendapat perkenan Raja atau Yang Dipertua Negeri,” katanya dalam kenyataan hari ini.

Pada Khamis lepas, RUU Perlembagaan (Pindaan) (No. 3) 2022 bagi mewujudkan peruntukan larangan Ahli Dewan Rakyat bertukar parti, mendapat sokongan lebih dua pertiga ahli dewan dengan memperoleh sokongan 209 daripada 220 Ahli Parlimen.

Semalam, Menteri Besar Negeri Sembilan Datuk Seri Aminuddin Harun antara yang berkata kerajaan negeri tidak mempunyai sebarang masalah bagi meminda Undang-undang Tubuh Negeri bagi membolehkan RUU Perlembagaan (Pindaan) (No 3) 2022 berkaitan larangan Ahli Parlimen bertukar parti, dikuat kuasa.

Sementara itu, Wan Junaidi berkata beliau akan mengadakan sesi libat urus dengan semua negeri bagi menerangkan kebaikan RUU Perlembagaan (Pindaan) (No 3) 2022.

“Sekiranya pihak kerajaan negeri nampak ia adalah baik, mereka akan mengikut langkah yang sama.

“Kerjasama dari negeri-negeri dilihat membolehkan rang undang-undang berkaitan larangan wakil rakyat bertukar parti itu dapat diseragamkan dan dikuatkuasakan di peringkat negeri sebelum Pilihan Raya Umum ke-15 (PRU15),” katanya.

Sementara itu, Wan Junaidi berkata sesi libat urus bersama Ahli Dewan Negara dijangka diadakan pada bulan depan iaitu sebelum bacaan pertama dan kedua.

“Setelah mendapat kelulusan Dewan Rakyat dan Dewan Negara, RUU tersebut akan dipersembahkan kepada Yang di-Pertuan Agong di bawah Perkara 66 Perlembagaan Persekutuan untuk diperkenankan dan pewartaannya,” katanya. – Bernama


Thailand nilai situasi COVID-19 selepas cuti tahun baharu

BANGKOK, 3 Jamadilakhir 1443H, Khamis – Thailand akan menilai situasi COVID-19 selepas cuti Tahun Baharu sebelum membuat keputusan mengenai langkah-langkah yang perlu dilaksanakan untuk membendung gelombang baharu jangkitan.

Jurucakap kerajaan Thanakorn Wangboonkongchana berkata Perdana Menteri Prayut Chan o-cha sedang meneliti situasi COVID-19 selepas cuti Tahun Baharu berikutan sektor swasta dan awam menyambung semula operasinya.

“Kerajaan akan menilai keadaan termasuk jumlah kes dan kematian baharu dan jumlah pesakit yang mengalami gejala teruk sebelum membuat pelarasan terhadap langkah sedia ada,” katanya dalam satu kenyataan.

Prayuth dijangka mempengerusikan mesyuarat Pusat Pentadbiran Situasi COVID-19 (CCSA) pada Jumaat untuk membincangkan isu penting termasuk penggantungan program bebas kuarantin “Test & Go”, tempoh kuarantin untuk pelancong yang memasuki Thailand, dan pembukaan semula pub dan bar untuk membendung penularan COVID-19 di negara itu.

Sementara itu, Gabenor Bangkok Asawin Kwanmuang berkata Pentadbiran Metropolitan Bangkok (BMA) telah bersedia dengan petugas perubatan, peralatan, ubat-ubatan dan katil pesakit sekiranya terdapat lonjakan baharu kes Omicron.

Beliau berkata BMA menyediakan 40 tapak kuarantin komuniti dengan kira-kira 5,000 katil untuk merawat pesakit COVID-19. Selain itu, Jabatan Perkhidmatan Perubatan turut menyediakan kira-kira 25,000 katil untuk pesakit di hospital dan hospital lapangan.

Dalam tempoh 24 jam yang lalu, Thailand merekodkan 3,899 kes baharu COVID-19 dan 19 kematian, menjadikan jumlah jangkitan dalam negara kepada 2,239, 475 kes dan 21,769 kematian.

Setakat ini, Thailand merekodkan 2,338 kes Omicron di 55 wilayah.

Sementara itu, Timbalan Jurucakap CCSA Dr Sumanee Wacharasin memberi amaran kes COVID-19 boleh mencecah ‘berpuluh-puluh ribu’ setiap hari jika orang ramai mengabaikan langkah-langkah pencegahannya.

“Penularannya akan dapat dilihat dalam tempoh dua minggu akan datang,” katanya. – Bernama


COVID-19: Indonesia catat 143,043 kes, dengan 6,277 kematian

JAKARTA, 28 Zulhijjah 1441H, Selasa –  Kes positif COVID-19 di Indonesia yang berterusan meningkat telah mencapai kepada 143,043 kes hari ini, manakala 78,394 lagi pesakit masih dalam pemantauan.

Berdasarkan data yang disiarkan di laman sesawang rasmi pemerintah Indonesia berkenaan COVID-19, www.covid19.go.id hari ini, sebanyak 1,673 kes baharu disahkan dalam tempoh 24 jam di republik itu.

Bagi tempoh 12 tengah hari semalam sehingga 12 tengah hari ini, sebanyak 70 lagi kematian berlaku, menjadikan jumlah kematian keseluruhan kini meningkat kepada 6,277 orang.

Provinsi Jakarta mencatatkan kes positif keseluruhan tertinggi iaitu 30,465 kes, diikuti Jawa Timur (28,551) dan selebihnya di 32 provinsi yang lain.

Provinsi Jawa Timur mencatatkan jumlah kematian keseluruhan tertinggi, iaitu 2,055 orang, diikuti Jakarta (1,014), Jawa Tengah (801), Sulawesi Selatan (346) dan selebihnya di wilayah-wilayah lain di Indonesia. -Bernama


Martabat BM: Perkara 152, Akta 342 wajar disemak semula

BANGI, 18 Zulkaedah 1443H, Sabtu – Perkara 152 Perlembagaan dan Akta Bahasa Kebangsaan 1963/1967 (Akta 342) sewajarnya disemak semula dan penetapan baharu dibuat mengenai kedudukan bahasa Melayu dalam pentadbiran negara, sistem pendidikan, perbicaraan di mahkamah serta dewan perundangan supaya tidak dijadikan bahan polemik.

Ini kerana, inti pati dizahirkan melalui Perkara 152 Perlembagaan yang terasnya tidak banyak berubah daripada cadangan Suruhanjaya Reid.

Penasihat Institut Reformasi Politik dan Demokrasi (REFORM), Datin Dr Faridah Jalil berkata, kali terakhir peruntukan itu dipinda adalah pada 1971, iaitu hampir 51 tahun ia tidak pernah diperkemas semula walaupun banyak berlaku perubahan dalam dasar negara berkenaan bahasa Melayu sebagai bahasa kebangsaan dan bahasa rasmi.

“Penggunaan bahasa Melayu sebagai bahasa kebangsan atau rasmi disangga Akta Bahasa Kebangsaan 1963/1967 (Akta 342), yang kini berusia hampir 59 tahun jika dihitung dari 1963 dan hampir 55 tahun jika dihitung dari 1967.

“Akta 342 ini juga disemak untuk kali terakhir pada 1971.

“Apa yang menjadi kemusykilan kepada rakyat adalah kenapa Perkara 152 dan Akta 342 yang menjadi pasak pengiktirafan bahasa Melayu sebagai bahasa kebangsaan/rasmi tidak pernah dikaji semula walaupun pejuang, pakar bahasa dan kerajaan menyedari kedudukan bahasa ini terumbang-ambing,” katanya.

Menulis di Berita Harian (BH) hari ini, Dr Faridah berkata, badan eksekutif perlu tegas mengenai penggunaan bahasa Melayu sebagai bahasa pengantara bagi urusan dalaman pentadbiran dan merangka dasar terbaru mengenai kedudukan bahasa Melayu selari dengan pembentukan perpaduan dan hubung kaitnya dengan tamadun.

Katanya, pembentukan dasar terbaru membolehkan dewan perundangan menghasilkan undang-undang bahasa yang jitu untuk memandu pelaksanaan bahasa Melayu sebagai bahasa rasmi serta menutup tohmahan mengenai kedudukan bahasa Melayu.

“Pembentukan undang-undang bahasa Melayu sebagai naskhah sahih oleh Parlimen akan melancarkan penggunaan bahasa Melayu di mahkamah, kerana ungkapannya akan dilihat dalam konteks alam Malaysia dan ditafsir berdasarkan prinsip keadilan setempat pada hari ini selari piawaian antarabangsa.

“Dalam bentuk peruntukan Perkara 152 dan Akta 342 sekarang, hasrat memartabat bahasa Melayu boleh dilihat sebagai ‘jauh panggang dari api’,” katanya.

Beliau berkata, Perkara 152 sepatutnya dilihat sebagai peruntukan transisi akan luput dan bukan terus kekal.

“Selepas 10 tahun, Perkara 152 sepatutnya dipindahkan menjadi satu peruntukan di Bahagian I Perlembagaan yang dikhususkan sebagai ‘Negeri-negeri, Agama, Bahasa dan Undang-undang bagi Persekutuan’.

“Akta 342 pula sewajarnya digantikan dengan peruntukan baharu lebih tegas dan terarah berkait penggunaan bahasa Melayu.

“Akta berkenaan hendaklah menunjukkan kesungguhan dan komitmen serta memenuhi aspirasi ‘alang-alang berdakwat, biarlah hitam’,” katanya.


Tuduhan Tiong King Sing betul-betul luar tabii

BANGI, 12 Zulhijjah 1444H, Sabtu – Ahli Parlimen Machang, Wan Ahmad Fayhsal Wan Ahmad Kamal mengecam tindakan Datuk Seri Tiong King Sing yang didakwa membuat tuduhan tanpa asas serta tidak mengikut saluran yang sepatutnya.

Ia susulan dakwaan Menteri Pelancongan, Seni dan Budaya itu bahawa wujudnya budaya rasuah dilakukan segelintir pegawai dan penyalahgunaan kuasa yang kronik di pintu masuk negara.

Menerusi hantaran di Facebook, Ahmad Fayhsal menyifatkan dakwaan Ahli Parlimen Bintulu itu sebagai tuduhan berat.

“Satu tuduhan yang amat berat!

“Sudahlah biadab dengan penjawat awam lepas itu buat tuduhan tanpa asas dan mengikut saluran yang betul! Betul-betul luar tabii!” katanya.

Terdahulu, media melaporkan seorang menteri didakwa menceroboh masuk ke balai ketibaan antarabangsa Lapangan Terbang Antarabangsa Kuala Lumpur (KLIA) bagi membebaskan pelawat China yang ditahan Jabatan Imigresen Malaysia (JIM), pada Khamis.

Kejadian itu turut tular di media sosial apabila menteri terbabit dikatakan masuk ke ruangan itu tanpa memohon pas keselamatan.

Perbuatannya dipercayai bagi ‘menyelamatkan’ seorang wanita warga China yang dinafikan kemasukan ke negara ini sebaik tiba di lapangan terbang.

Mengaku dirinya terbabit dalam insiden berkenaan, King Sing mendakwa kejadian yang tular itu juga secara tidak langsung telah membuka kepada pendedahan amalan gejala rasuah membabitkan pihak berkuasa terhadap seorang pelancong wanita warga China.

Jelasnya, beliau tidak pernah menyalahgunakan kuasa untuk membebaskan wanita asing seperti yang didakwa, sebaliknya mendakwa pelancong dari China itu ditahan JIM tanpa sebarang sebab.

Katanya, wanita itu ditahan kerana didakwa tidak mempunyai butiran tempat tinggal dan tiada tiket pulang semula ke negara asal.


Pekerja boleh mohon aturan kerja fleksibel mulai 1 September

BANGI, 23 Zulkaedah 1443H, Khamis – Mulai 1 September depan, pekerja di negara ini dibenar memohon aturan kerja fleksibel (AKF) kepada majikan masing-masing mengikut pindaan Akta Kerja 1955.

Timbalan Menteri Sumber Manusia, Datuk Awang Hashim berkata, pekerja hanya perlu membuat surat permohonan kepada majikan sama ada memohon perubahan waktu bekerja, hari bekerja dan perubahan tempat kerja.

“Majikan pula perlu memberi jawapan dalam tempoh 60 hari.

“Dalam surat jawapan bertulis majikan kepada pekerja, mereka perlu nyatakan sama ada menerima permohonan atau menolak permohonan dengan alasan yang perlu dinyatakan,” katanya seperti dipetik akhbar tempatan, hari ini.

Sebelum ini, tinjauan oleh Qualtrics syarikat berpengalaman mengendalikan tinjauan secara dalam talian mendapati, kira-kira 62 peratus pekerja sepenuh masa di negara menyatakan kesediaan untuk bekerja secara fleksibel berbanding hari kerja yang pendek seperti empat hari seminggu.

Secara keseluruhan, di Asia Tenggara keutamaan untuk fleksibiliti adalah sebanyak 60 peratus memilih minggu bekerja yang lebih singkat.

Mengulas lanjut, Awang menjelaskan, keputusan kerajaan dalam AKF itu bagaimanapun tidak memaksa majikan melaksanakannya, sebaliknya ia bergantung kepada kesesuaian agensi serta syarikat masing-masing.

Katanya, pihaknya bersedia membuat kajian mengenai dasar tempoh bekerja empat hari dalam seminggu seperti mula dilaksanakan di beberapa negara maju.

Namun, kajian mengenai perkara itu perlu dilakukan secara menyeluruh kerana terdapat majikan yang terkesan atas faktor produktiviti rendah.

“Jadi majikan pun perlu ada kajian tersendiri mengenai perkara ini dan kemudian boleh dibawa dalam perbincangan bersama Kementerian Sumber Manusia (KSM) dan JPPM,” katanya.


Bekas CEO 1MDB tak layan bila minta dokumen pelaburan: Saksi

KUALA LUMPUR, 27 Muharam 1444H, Khamis – Seorang saksi memberitahu Mahkamah Tinggi di sini hari ini bahawa bekas Ketua Pegawai Eksekutif 1Malaysia Development Berhad (1MDB) tidak pernah melayan permintaan daripada Menteri Kewangan Diperbadankan (MKD) untuk mendapatkan dokumen berhubung pelaburan usaha sama dengan PetroSaudi International Ltd (PSI).

Bekas Timbalan Ketua Setiausaha Kementerian Kewangan, Datuk Siti Zauyah Mohd Desa, 63, berkata tindakan Datuk Shahrol Azral Ibrahim Halmi itu seolah-olah tidak menghormatinya.

Saksi pendakwaan ke-26 itu berkata beliau pernah mengadu perkara itu kepada Menteri Kewangan II, Datuk Seri Ahmad Husni Hanadzlah dan Ketua Setiausaha Perbendaharaan (KSP) ketika itu, Tan Sri Dr Wan Abdul Aziz Wan Abdullah, bagaimanapun, tiada apa-apa tindakan daripada mereka.

Beliau berkata demikian ketika disoal balas peguam Tan Sri Muhammad Shafee Abdullah, yang mewakili Datuk Seri Najib Tun Razak, pada perbicaraan kes bekas perdana menteri itu berhubung penyelewengan dana RM2.3 bilion daripada 1MDB.

Saksi juga bersetuju dengan cadangan peguam bahawa Shahrol Azral sepatutnya melayan permintaanya itu.

— LAGI

MAHKAMAH-NAJIB (1MDB) (DOKUMEN) 2 KUALA LUMPUR

Muhammad Shafee: Tindakannya (Shahrol Azral) macam kurang ajar?
Siti Zauyah: Itu perkataan (kurang ajar) Tan Sri sebut. Tapi perbuatan Shahrol Azral adalah macam tidak hormat.
Ketika ditanya sama ada beliau mengadu (berhubung Shahrol Azral) kepada Najib, saksi menjawab beliau tidak pernah mengadu kepada Najib kerana beliau mempunyai ‘boss’ sendiri.
Muhammad Shafee: Itu saya faham, saya pun ada boss di rumah. Tapi kita tak boleh buat kesimpulan bahawa Najib mengarahkan Shahrol Azral berkelakuan sedemikian. Ya atau tidak? Sebab kamu sendiri tak beritahu Najib mengenai masalah yang kamu hadapi.
Siti Zauyah: Bukan level (peringkat) saya untuk berurusan dengan PM (Najib).
— LAGI

MAHKAMAH-NAJIB (1MDB) (DOKUMEN) 3 (AKHIR) KUALA LUMPUR

Muhammad Shafee: Datuk, berapa lama perbuatan ini (tidak diendahkan) berlarutan di 1MDB?
Siti Zauyah: Sejak penubuhan sampai sekarang.
Muhammad Shafee: Sekarang juga?
“Saya kena tanya kepada siapa yang menjaga portfolio berkenaan,” katanya yang bersara pada Nov 14 2019.
Perbicaraan hari ini dihentikan lebih awal apabila Timbalan Pendakwa Raya, Datuk Seri Gopal Sri Ram memberitahu mahkamah bahawa beliau mengalami sakit gastrik.
Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.
Perbicaraan di hadapan Hakim Datuk Collin Lawrence Sequerah bersambung 5 Sept ini.
Najib yang kini menjalani hukuman penjara 12 tahun kerana kesalahan menyeleweng dana SRC International Sdn Bhd, meninggalkan Kompleks Mahkamah Kuala Lumpur pada jam 4.20 petang dengan menaiki kenderaan utiliti sukan (SUV) serta diiringi beberapa kenderaan polis.
Esok, Najib akan hadir ke mahkamah sekali lagi untuk perbicaraan kesnya dan bekas Ketua Pegawai Eksekutif 1MDB, Arul Kanda Kandasamy membabitkan pertuduhan meminda laporan audit 1MDB di hadapan Hakim Mahkamah Tinggi, Mohamed Zaini Mazlan.
Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.

— LAGI

Muhammad Shafee: Sekarang juga?


Kerajaan seperti buta, bisu bila bangsa lain hina Islam

BANGI, 27 Rabiulawal 1445H, Jumaat – Kerajaan Madani dilihat tidak serius dalam menangani isu kebebasan bersuara dalam talian apabila tiada tindakan diambil terhadap pihak yang tidak menjaga sensitiviti umat Islam mengenai konflik Palestin-Israel.

Ketua Aktivis Persatuan Pengguna Islam Malaysia (PPIM), Datuk Nadzim Johan mendakwa, kerajaan begitu pantas mengambil tindakan undang-undang apabila lawan politik mereka melanggar ‘undang-undang’ kebebasan bersuara.

Namun, mereka seperti buta, pekak dan bisu apabila bangsa bukan Islam berbuat perkara sama walaupun menghina agama Islam, dakwanya.

“Ketika umat Islam sedang sibuk berkumpul mengusahakan bantuan untuk rakyat Palestin, ada segelintir rakyat Malaysia yang mentertawakan mereka.

“Mereka seolah-olah mengejek kejadian pengeboman masjid di Palestin dan mentertawakan kesusahan yang sedang dilalui oleh saudara Islam kita di Palestin,” katanya dalam kenyataan, hari ini.

Atas sebab itu, Nadzim mempersoalkan sikap kerajaan yang seolah memilih untuk mendakwa dan mengecam rakyat Malaysia beragama Islam apabila menyentuh isu agama, bangsa dan institusi diraja (3R), namun membiarkan bangsa lain dengan nasihat semata-mata.

“Akhbar Cina Malaysia yang menceritakan mengenai masjid yang telah dibom oleh peluru Israel mendapat ejekan dan emotikon ketawa oleh 730 bangsa Cina Malaysia. Beringat kawan-kawan, Islamophobia wujud di Malaysia.

“Apakah pemimpin Islam di negara ini sudah takut kepada bangsa lain, terlalu hendak menjaga hati takut hilang kuasa,” soalnya.

Tegasnya, umat Islam negara ini tidak akan berdiam diri dengan perbuatan biadab dan sanggup berdepan dengan sesiapa sahaja yang menghina Islam.


Ayuh beramal! Pintu syurga telah dibuka

“RAMADAN tiba, Ramadan tiba, Ramadan tiba”, Nasyid nyanyian Opick sudah mula kedengaran di corong-corong radio, masih teringat ketika masih belajar di Mesir, ketika itu kelihatan di setiap jalan dipasang lampu-lampu berwarna warni, dan dipenuhi ‘fanus’ atau lampu khas yang dipasang ketika bulan Ramadan. Masjid dipenuhi manusia setiap masa, di waktu berbuka ramai-ramai ke masjid menikmati Maaidah Rahman ataupun sajian daripada Ar-Rahman (Allah SWT).

Walaupun dengan Prosedur Operasi Standard (SOP) yang ketat, tampak kemeriahan bazar Ramadan dan surau-surau menjadi penuh apabila bermulanya bulan Ramadhan, manusia mula berlumba-lumba mengambil nombor giliran untuk tarawih, dan menghidupkan solat dan bacaan quran di rumah buat yang menunggu giliran.

Suatu suasana yang menyinggah umat Islam setahun sekali, buat tempoh sebulan.

Maka dibacakan di seantero masjid sepotong hadis riwayat Bukhari dan Muslim:

إِذَا جَاءَ رَمَضَانُ فُتِحَتْ أَبْوَابُ الْجَنَّةِ وَغُلقَتْ أَبْوَابُ النَّارِ وَصُفِّدَتِ الشَّيَاطِينُ

“Apabila tibanya Ramadhan, maka dibuka pintu Syurga, ditutup pintu neraka, dan digari syaitan,”

Hadis yang ringkas, namun mempunyai pengertian yang mendalam.

Pengertian yang hanya boleh difahami melalui hati yang hidup dengan keimanan, andai ditulis berbuku-buku berkaitan hadis ini, tidakkan difahami melainkan seseorang mempunyai secebis keimanan di dalam hatinya.

Hadis ini menceritakan perihal syurga yang dibuka pintunya, memanggil-manggil mereka yang ingin memasukinya.

Hanya mereka yang beriman, yang mempercayai wujudnya syurga akan berharap masuk ke dalamnya, hanya mereka yang ingin berjumpa Allah di akhirat kelak memahami bahawa jalan berjumpa Allah dan menatap wajah ‘Azzawajalla’ hanyalah melalui pintu syurga Firdaus!

Hanya mereka inilah jiwanya akan terpanggil-panggil mengejar syurga, meronta-ronta jiwanya mengejar kasih ilahi, tidak tenang andai tidak mujahadah bersungguh-sungguh beribadah di dalam hari-harinya. Impian jiwanya jelas, inginkan redha Allah, ingin bersama Nabi Muhammad ﷺ di syurga, dan berehat di sana.

Adapun jiwa yang lemah imannya, yang masih tidak kuat mempercayai Allah sentiasa memerhati, masih tidak mempedulikan yang halal, haram, syubhat.

Masih ‘selamber’ melakukan maksiat tanpa takutkan Allah, apabila dibuka pintu syurga tidaklah terpanggil, tiada beza. Hanya berubah kerana masyarakat berubah sedikit. Jiwanya tidak inginkan akhirat, tidak ingin bersama Allah.

Kerana mereka impikan syurga di dunia, dunia yang mempunyai kenikmatan nafsu dilihat sebagai suatu yang cukup sempurna, andai bergaji tinggi, boleh menikmat pelbagai makanan, berhibur dengan set televisyen yang besar, melihat siri-siri netflix, sudah memuaskan hatinya. Kenikmatan syurga yang berlipat kali ganda tidak diimpikan, seolah segala impian sudah tercapai di dunia yang fana.

Bila keimanan terhadap Allah serta hari akhirat (syurga) menipis dan kecintaan dunia menebal, maka jiwanya akan merasakan akhirat suatu yang jauh, dunia di hadapan matanya tidak dipercayai akan hancur binasa, dia akan gagal mempercayai akan dibangkitkan semula di mahsyar, dan akan ditanya di akhirat kelak apakah kebaikan dan keburukan dirinya, maka pantas ketakutan azab api neraka tampak hanya untuk golongan kafir Quraisy!.

Maka tatkala pintu neraka ditutup, tidak sedikitpun hatinya merasa aman, tidak sedikitpun merasakan akan dihisab atau berkemungkinan diazab. Tiada perubahan dalam hidup dan jiwanya.

Apatah lagi andai dirantai syaitan.. Apa kisah? Ibarat tiada beza buat hati yang lalai dan kukuh sifat syaitan dalam dirinya.

Hadis yang ringkas, namun jiwa yang beriman akan tersentap dan bersungguh beramal, pintu syurga telah dibuka, pintu neraka telah ditutup, syaitan telah dibelenggu! Ayuh beramal! Ayuh beramal!

Ustaz Mohd Suhail Mohd Sufian
Naib Pengerusi Majlis Ulama Islam ISMA (MUIS)


Puad Zarkashi sahkan terima surat saman RM10 juta PM

BANGI, 7 Rejab 1442H, Jumaat – Anggota Majlis Tertinggi UMNO, Datuk Dr Mohd Puad Zarkashi mengesahkan menerima surat tuntutan (LOD) daripada peguam Perdana Menteri, Tan Sri Muhyiddin Yassin yang meminta beliau memadam kenyataan bertarikh 9 Februari mengenai kuarantin dari laman Facebooknya.

Dalam surat itu, Mohd Puad berkata, beliau juga akan dikenakan tindakan saman oleh Muhyiddin dan bakal menyerahkan hal itu kepada peguamnya untuk dikendalikan.

“Sebagai individu yang dijamin kebebasan bersuara, saya tidak akan benarkan diri saya dibuli Tan Sri Muhyiddin seperti mana UMNO dibuli.

“Saya tidak perlu memohon maaf dan tidak perlu memadam posting (hantaran) dalam FB (Facebook) saya.

“Justeru, saya memilih ke mahkamah. Ini akan memberi peluang kepada saya untuk bersama rakyat yang membantah amalan ‘antara dua darjat’ dalam isu kuarantin,” katanya dalam satu kenyataan, hari ini.

Terdahulu, Muhyiddin menuntut Mohd Puad memohon maaf secara terbuka dan membayar ganti rugi sebanyak RM10 juta kerana didakwa memfitnahnya menerusi hantaran di Facebook, minggu lalu.

Dalam surat tuntutan dihantar firma guaman Rosli Dahlan Saravana Partnership kepada Mohd Puad hari ini, Muhyiddin antara lain menuntut Mohd Puad memadam kenyataan bertarikh 9 Februari mengenai kuarantin dari laman Facebooknya.

Tuntutan itu dibuat terhadap kenyataan Mohd Puad bahawa Muhyiddin enggan dikuarantinkan sekembalinya dari lawatan rasmi ke Jakarta pada 5 Februari lalu sehingga kerajaan terpaksa mewartakan perintah kuarantin tiga hari terhadap menteri.

Firma guaman itu juga diarah untuk menuntut Mohd Puad menyatakan permohonan maaf secara terbuka disiarkan secara jelas dan segera di laman Facebooknya dan semua portal berita dan media sosial yang menyiarkan kenyataan yang didakwa berunsur fitnah itu.

Selain itu, Mohd Puad juga dituntut mengeluarkan aku janji bertulis untuk tidak mengulangi atau menerbitkan kenyataan sama atau seumpama itu dalam apa jua cara sekalipun.

Mengulas mengenai perkara itu, Mohd Puad berkata, pihaknya tidak akan berganjak selain menyifatkan tindakan saman dikenakan ke atasnya bertujuan untuk menutup mulut serta menakutkan para pengkritik.

Katanya, beliau dituduh memfitnah Perdana Menteri, sedangkan beliau hanya bertanya dan meminta penjelasan.

“Kalau itu pun disaman, maka amat wajar saya melawan di mahkamah.

“Oleh kerana peraturan kuarantin tiga hari untuk menteri dibuat tergesa-gesa, maka ia isu ‘kepentingan awam’ yang perlu ditanya dan dipersoalkan.

“Ini kerana dalam Artikel 8 Perlembagaan Persekutuan disebut dengan jelas rakyat berhak mendapat layanan yang adil dan saksama. Maka apakah ‘kuarantin’ tiga hari tidak bertentangan dengan Artikel 8?” soalnya.


40 lelaki ditahan disyaki terbabit kumpulan kongsi gelap

BUKIT MERTAJAM, 24 Rabiulakhir 1443H, Isnin – Sekumpulan lelaki dipercayai ahli kongsi gelap yang berselindung menggunakan nama sebuah pertubuhan bukan kerajaan (NGO) dan sedang mengadakan majlis pengenalan di sebuah restoran mewah, di Seberang Jaya terkedu apabila diserbu pihak polis dalam serbuan pada Sabtu lepas (27 November).

Ketua Jabatan Siasatan Jenayah (JSJ)  Pulau Pinang, SAC Rahimi Ra’ais berkata, 40 lelaki berusia lingkungan 22 hingga 56 tahun berasal dari Pulau Pinang, Kedah dan Perlis ditahan selepas pihak polis menyerbu restoran mewah itu pada 9.30 malam hasil maklumat awam dan risikan yang dijalankan pihaknya.

“Kumpulan (kongsi gelap) itu dipercayai menganjurkan majlis pengenalan dan pendaftaran ahli baharu mereka dengan mengadakannya di restoran mewah tersebut bagi mengaburi serta mengelak dikesan pihak berkuasa,” katanya dalam kenyataan menerusi Facebook Polis Diraja Malaysia(PDRM) Pulau Pinang, hari ini.

Serbuan itu dijalankan sepasukan polis dari Bahagian Siasatan Jenayah Maksiat, Judi dan Kongsi Gelap (D7) Ibu Pejabat Polis Kontinjen (IPK) Pulau Pinang.

Katanya siasatan awal polis mengesyaki kumpulan kongsi gelap itu juga cuba mengaburi pihak berkuasa dengan berselindung di sebalik sebuah NGO bagi menghidupkan kembali pengaruh mereka di Pulau Pinang, Kedah dan Perlis.

Rahimi berkata, pemeriksaan yang dijalankan oleh polis juga mendapati lapan orang daripada semua mereka ditahan itu mempunyai tatu bagi sebuah pertubuhan haram dan pihaknya sedang menjalankan siasatan lanjut termasuk mengesan rangkaian kumpulan kongsi gelap tersebut.

Katanya, dalam serbuan itu, polis turut merampas 56 telefon bimbit pelbagai jenama dan dua bentuk cincin, seutas rantai serta sepasang subang yang mempunyai lambang sebuah pertubuhan haram.

“Kesemua mereka direman untuk siasatan  lanjut dan kes itu disiasat mengikut Seksyen 43 Akta Pertubuhan 1966 iaitu kesalahan menganggotai pertubuhan yang menyalahi undang-undang,” katanya. – Bernama


Tunggu keputusan Pusat isu hala tuju PAS-UMNO Kelantan

TUMPAT, 21 Jamadilawal 1443H, Ahad – Keputusan berhubung hala tuju dan masa depan bersama UMNO dalam Muafakat Nasional (MN) masih belum diketahui, dan PAS Kelantan masih menunggu maklum balas Pusat.

Menteri Besar Kelantan, Datuk Ahmad Yakob berkata, pihaknya telah mengadakan Mesyuarat Jawatankuasa Badan Perhubungan PAS.

“Kita sepakat memutuskan untuk menunggu jawapan daripada PAS Pusat berkaitan hal berkenaan.

“Perkara ini lebih kepada dasar parti dan perlu menunggu maklum balas daripada PAS Pusat.

“Kita bermesyuarat dan menunggu respons mereka. InsyaALLAH, kita mendoakan agar akan ada banyak kebaikan,” katanya seperti dilapor portal tempatan, hari ini.

Terdahulu, Ahmad Yacob menyatakan pihaknya telah menerima surat daripada Pengerusi UMNO Kelantan, Datuk Ahmad Jazlan Yaakub berhubung perkara itu, minggu lalu.

Beliau berkata, surat tersebut sudah diterima pihaknya dan jawapan serta penentuan tarikh perbincangan berkait hal itu juga bergantung kepada pusat.

UMNO Kelantan sebelum ini mengutuskan surat rasmi kepada PAS negeri itu bertujuan mengadakan pertemuan bagi membincangkan hala tuju serta memuktamadkan kedudukan MN pada peringkat negeri.


100,000 kit ujian kendiri COVID-19 diagih seluruh Johor

JOHOR BAHRU, 17 Zulhijjah 1442H, Selasa – Johor telah menerima sebanyak 100,000 kit ujian kendiri antigen COVID-19 yang akan diagihkan ke seluruh negeri.

Tunku Mahkota Johor, Tunku Ismail Sultan Ibrahim menerusi hantaran dalam laman Facebook rasmi baginda semalam bertitah, kit ujian kendiri itu dapat meningkatkan kapasiti saringan supaya pengesanan jangkitan COVID-19 lebih efektif dapat dijalankan sekali gus mengesan kes positif.

“Kita perlu meningkatkan lagi ‘Test, Trace and Vaccinate’ jika imuniti kelompok ingin dicapai secepat mungkin,” titah baginda.

Tunku Ismail bertitah, kit ujian kendiri itu juga akan membantu dalam usaha mengawal penularan wabak COVID-19 selain mengenal pasti lokasi-lokasi hotspot.-  Bernama


Institut gunung berapi Filipina tingkat tahap amaran Gunung Taal

MANILA, 23 Syaaban 1443H, Sabtu – Institut Volkano dan Seismologi Filipina pada Sabtu meningkatkan amaran berjaga-jaga selepas mengesan “peningkatan aktiviti gunung berapi” di Gunung Taal, dekat Manila.

Institut itu meningkatkan amaran kepada tahap tiga daripada lima selepas gunung berapi pulau itu mengeluarkan kepulan asap setinggi 1,500 meter disertai kejadian gempa bumi pada 7.22 pagi waktu tempatan, lapor agensi berita Xinhua.

Institut itu menggesa orang ramai menjauhkan diri dari kawasan itu.

Gunung berapi Taal antara gunung berapi paling aktif di Filipina, kali terakhir meletus pada Januari 2020, mengakibatkan hampir 380,000 rakyatnya hilang tempat tinggal serta memusnahkan ladang, rumah dan jalan raya di wilayah itu. – Bernama


Polis siasat kaitan pembunuhan 4 lelaki Islam di AS

MEXICO, 10 Muharram 1444H, Isnin – Seorang lagi lelaki muslim di negeri New Mexico, Amerika Syarikat terbunuh, menjadikannya mangsa keempat kes pembunuhan membabitkan orang Islam dalam tempoh sembilan bulan di negara itu.

Oleh itu, pihak berkuasa  sedang berusaha untuk menyiasat sama ada semua kes pembunuhan empat lelaki dalam tempoh itu mempunyai kaitan.

Ketua Polis Albuquerque, Harold Medina berkata, seorang lelaki muda beragama Islam telah dibunuh pada Jumaat lalu.

Katanya, pembunuhan itu boleh dikaitkan dengan tiga lelaki Islam lain yang turut terbunuh dalam tembakan serang hendap sepanjang tempoh sembilan bulan lalu.

Walaupun pihak berkuasa mengulangi permintaan untuk orang ramai yang mempunyai maklumat kes  menghubungi polis, pihak berkuasa pada masa sama turut mempertingkatkan langkah keselamatan di kawasan tertentu khususnya tempat masyarakat Islam tinggal.

Majlis Perhubungan Amerika-Islam (CAIR) – pertubuhan hak sivil Islam terbesar di AS – meningkatkan ganjaran daripada AS$5,000 kepada AS$10,000 untuk pemberi maklumat yang berjaya mendedahkan suspek berkaitan kes pembunuhan itu.

Polis Albuquerque tidak menolak kemungkinan bahawa suspek yang membunuh orang Islam sepanjang sembilan bulan lalu adalah individu sama.

Sementara itu, Presiden AS, Joe Biden pada Ahad mengutuk sekeras-kerasnya insiden pembunuhan empat lelaki muslim di negeri selatan New Mexico.

Biden menegaskan bahawa pentadbirannya berpegang teguh dengan masyarakat Islam AS.

“Saya marah dan sedih dengan pembunuhan ngeri empat lelaki Islam di Albuquerque.

“Serangan kebencian ini tidak ada tempatnya di AS,” kata Biden di Twitter pada Ahad.-  Agensi


5 kesan daripada bersedekah

1. Amalan yang diminta tangguh sebelum ajal menjemput.

Dan belanjakanlah (dermakanlah) sebahagian dari rezeki yang Kami berikan kepada kamu sebelum seseorang dari kamu sampai ajal maut kepadanya, maka ia (pada saat itu) akan merayu dengan katanya: “Wahai Tuhanku! Alangkah baiknya kalau Engkau lambatkan kedatangan ajal matiku ke suatu masa yang sedikit sahaja lagi, supaya aku dapat bersedekah dan dapat pula aku menjadi dari orang-orang yang soleh.” (Surah al-Munaafiquun ; 10)

2. Amalan yang tak boleh dikira dengan formula matematik

Mengikut perkiraan asas matematik, apabila satu tolak satu, maka hasilnya adalah kosong. Bagaimanapun, tidak bagi amalan sedekah kerana perkiraan (1-1) itu akan jadi 10 sehingga 700.

Dalilnya pada firman Allah yang bermaksud: “Bandingan (derma) orang-orang yang membelanjakan hartanya pada jalan Allah ialah sama seperti sebiji benih yang tumbuh menerbitkan tujuh tangkai, tiap-tiap tangkai itu pula mengandungi seratus biji. Dan (ingatlah), Allah akan melipatgandakan pahala bagi sesiapa yang dikehendaki-Nya, dan Allah Maha Luas (rahmat) kurnia-Nya, lagi Meliputi ilmu pengetahuan-Nya. (Surah al-Baqarah : 261)

3. Makin sedekah makin kaya dan bahagia

Biasa kalau seseorang kehilangan harta, dia akan bersedih. Tetapi berbeza dengan yang bersedekah. Mereka akan rasa gembira, tenang, bahkan rezeki semakin melimpah ruah. Semua ini kerana kurniaan dan janji Allah bahawa mereka yang bersedekah tidak akan miskin!

4. Bersedekah merupakan salah satu ciri orang bertakwa

Firman Allah dalam Surah Ali Imran, ayat 133-134 yang bermaksud:

“Dan segeralah kamu kepada (mengerjakan amal-amal yang baik untuk mendapat) keampunan dari Tuhan kamu dan (mendapat) Syurga yang bidangnya seluas segala langit dan bumi, yang disediakan bagi orang-orang yang bertakwa.
Iaitu orang-orang yang mendermakan hartanya pada masa senang dan susah, dan orang-orang yang menahan kemarahannya, dan orang-orang yang memaafkan kesalahan orang. Dan (ingatlah), Allah mengasihi orang-orang yang berbuat perkara-perkara yang baik.”

5. Saham akhirat yang dijanjikan keuntungan berkekalan

Segala harta yang kita sedekahkan, adalah saham akhirat yang telah dijanjikan Allah kepada kita. Dengan syarat ia mestilah ikhlas. Setiap sen yang kita sedekahkan tidak akan disia-siakan Allah.

Sempena hari Jumaat ini, marilah kita gandakan sedekah kita, moga-moga kita peroleh ganjaran syurga daripadaNya. Amin.

ISMA SHAH ALAM
18 Jun 2021


Sepanyol catat 267 kematian dalam tempoh 24 jam

BEIJING, 11 Rabiulawal 1442H, Rabu – Sepanyol pada Selasa melaporkan 267 kematian untuk tempoh 24 jam lalu, jumlah kematian tertinggi dicatatkan pada gelombang kedua COVID-19 dengan 18,418 jangkitan, kata Kementerian Kesihatan lapor agensi berita Xinhua.

Jumlah jangkitan sejak bermulanya wabak di negara ini kini berjumlah 1,116,738 dan 35,298 orang meninggal dunia.

Di Argentina, Presiden Alberto Fernandez yakin satu set vaksin untuk memerangi COVID-19 akan tersedia pada Mac tahun depan.

Negara ini sedang menjalankan “rundingan” dan akan mengadakan perjanjian dengan semua makmal yang mengusahakan vaksin, katanya.

Di Paris angka kematian melonjak 523 orang menjadikan keseluruhan 35,541, kenaikan harian tertinggi sejak akhir April.

Menurut angka yang dipaparkan di laman web kerajaan, jumlah kes disahkan sejak wabak mula dikesan di Perancis berjumlah 1,198,695.

Di Santiago 922 kes baharu didaftarkan dalam masa 24 jam, pertama kali kes harian baharu di bawah angka 1,000, sejak Mei, kata Menteri Kesihatan Enrique Paris pada Selasa.

“Ini petanda penting dan menyeru rakyat terus berwaspada serta mengamalkan langkah pencegahan,” kata Paris dalam satu kenyataan.

Sementara itu, di Mexico City Datuk Bandarnya Claudia Sheinbaum di Twitter mengesahkannya positif COVID-19.

Di Kanada pula mencatatkan jumlah korban seramai 10,001, menurut CTV. – Bernama